
  Rapport fra en arbeidsgruppe 




nedsatt av Universitetet i Bergen

I tråd med vedtak i Det akademiske kollegium har UiBs rektor og direktør oppnevnt en arbeidsgruppe for å vurdere organiseringen av Bergen Museum. Gruppen møttes første gang 03.10.00, og har siden hatt 15 møter. Den legger med dette fram sin rapport. Rapporten inneholder en gjennomgang av museets styringsform og organisasjon, og konkrete forslag til en rekke større og mindre forandringer. Gruppens anbefalinger er nedfelt i fire dokumenter som følger rapporten:

· Forslag til Vedtekter for Bergen Museum
·  Forslag til Regler for samlingsavdelingene ved Bergen Museum
· Forslag til Regler for Formidlings- og IT- avdelingen ved Bergen Museum
· Forslag til Regler for Konserveringsavdelingen ved Bergen Museum 

Arbeidsgruppen har videre gjennomgått Bergen Museums bemanningssituasjon. Med utgangspunkt i funksjonsanalyser for de enkelte avdelinger, og under hensyn til de aktuelle økonomiske rammer, har den utarbeidet en oversikt over stillinger som anses nødvendige for  museets virksomhet.  

· Forslag til Organisasjons- og bemanningsplan for Bergen Museum.
Med dette forslaget mener arbeidsgruppen å ha lagt et grunnlag for museets videre arbeid med reorganisering i henhold til Omstillingsavtalen.

1. Forslag til Vedtekter for Bergen Museum

2. Forslag til Regler for samlingsavdelingene ved Bergen Museum

3. Forslag til Regler for Formidlings- og IT-avdelingen ved Bergen Museum 

4. Forslag til Regler for Konserveringsavdelingen ved Bergen Museum

5. Særuttalelser 

a) Dagfinn Moe: Zoologi-undervisning og museal virksomhet.  

b) Liv Helga Dommasnes: Organisering av oppdragsvirksomheten innen Bergen Museum 

c) Bjarne Meidell: Valgordning, organisasjonsplan og bemanningsplan

6. Evaluering av Konserveringsavdelingen ved Bergen Museum
I. INNLEDNING

1. Oppnevning og mandat

Etter en prøveperiode på fem er Bergen Museum blitt evaluert. Resultatet av evalueringsprosessen ble behandlet av Det akademiske kollegium i møte 15.06.00. Kollegiet gjorde da følgende vedtak (DAK-sak 93/00):

”1. Det akademiske kollegium gir sin tilslutning til at Bergen Museum blir videreført som en samlende organisasjon for de museumsfaglige aktivitetene ved UiB.

2. Kollegiet gir sin tilslutning til følgende grunnprinsipper for styring og organisering av Bergen Museum:

a) Bergen Museum organiseres etter mønster av fakultetene ved Universitetet i Bergen.


b) Styret for Bergen Museum skal ha følgende sammensetning:

· 3 fast vitenskapelig tilsatte

· 2 teknisk/administrativt tilsatte

valgt av og blant de tilsatte ved Bergen Museum og

· 1 fast vitenskapelig tilsatt fra ett av fakultetene innenfor et museumsrelatert fagområde

· 1 eksternt medlem fra et annet museum eller en forskningsinstitusjon med museumsfag eller relevante fagområder

· 1 studentrepresentant etter forslag fra Studentrådet

oppnevnt av Kollegiet.

c) Det tas sikte på at tilsettingsmyndigheten for de vitenskapelige stillinger museet har budsjettansvar for overføres fra fakultetene til Bergen Museum.

d) Den faglig integrerte modellen med museumsseksjoner lokalisert ved eller tilknyttet instituttene blir videreført, men slik at museumsseksjonene og instituttene blir klart atskilte enheter med separat økonomistyring, personalforvaltning og ledelse. Samarbeidet reguleres ved kjøp/salg av tjenester, ev. bytte av tjenester, mellom de to enhetene, og blir regulert ved kontrakter. Styring og ledelse på seksjonsnivå vurderes nærmere.

e) Rådet for Bergen Museum legges ned.

3. Det arbeides videre med å konkretisere de foreslåtte endringene. Det kan tas utgangspunkt i styrets forslag til vedtekter for museet og for de vitenskapelige avdelingene (museumsseksjonene). Arbeidet gjøres i nær kontakt med museets styre.

4. Reorganiseringen blir gjennomført som en omstillingsprosess, jfr. Omstillingsavtalen. Rektor og universitetsdirektør får fullmakt til å nedsette en arbeidsgruppe med representanter for de tilsatte ved Bergen Museum. Disse skal utarbeide utkast til bemanningsplaner som skal drøftes i Forhandlingsutvalget. Bemanningsplanene skal godkjennes av Det akademiske kollegium.

5. Det tas sikte på at endringene gjennomføres med virkning fra 01.01.2001. Det nye styret som skal velges får en funksjonstid på fire år for å komme i rute med de øvrige valg ved Universitetet i Bergen.”

I tråd med dette vedtaket ble det, i brev fra universitetsledelsen av 22.08.00,

nedsatt en arbeidsgruppe. Gruppen fikk følgende sammensetning:

Anders Johansen, professor, Institutt for medievitenskap (leder)

Dagfinn Moe, professor, BM  - Botanisk avdeling

Bjarne Meidell, førsteamanuensis, BM – Zoologisk avdeling

Frode Storås, førsteamanuensis, BM – Antropologisk avdeling

Liv Helga Dommasnes, førsteamanuensis, BM – Arkeologisk avdeling

Anne-Karin Ulvatn, sekretær, BM – Formidlingsavdelingen

Aud Bergli, avdelingsingeniør, BM – Konserverigsavdelingen

Kåre Hesjedal, BM – direktør

Kjell Bernstrøm, personal- og økonomidirektør, UiB

Førstekonsulent Bente Svendsen, fra UiBs personal- og økonomiavdeling, ble siden bedt om å bistå arbeidsgruppen som sekretær. 

Med utgangspunkt i Kollegiets vurderinger og vedtak i DAK-sak 93/00 ble gruppen bedt om særlig å arbeide med å

· konkretisere og legge til rette for gjennomføring av de foreslåtte endringene, herunder:

· utarbeide utkast til bemanningsplaner for Bergen Museum

· foreslå egnede styrings- og ledelsesformer på seksjons-/avdelingsnivå

· gjøre en samlet vurdering av relevant regelverk, herunder vurdere behovet for innføring av de foreslåtte vedtekter, og foreslå nødvendige endringer.

2. Hovedkonklusjoner

Arbeidsgruppen legger med dette fram sine vurderinger. På de fleste punkter er vurderingene samstemmige. Gruppen har imidlertid ikke kommet til full enighet i alle spørsmål. Tre medlemmer har ønsket å gi uttrykk for egne synspunkter på enkelte av de spørsmål rapporten omtaler. Disse synspunktene framgår av vedlegg 5, Særuttalelser.


Med dette i mente kan rapportens hovedkonklusjoner framlegges slik: 

Styringsformer 

· Bergen Museum organiseres etter mønster av fakultetene, med to parallelle linjer for styring. Styreleder tar del i den daglige ledelse, som ansvarlig for de faglige sider av virksomheten; direktøren har den daglige ledelse av museets administrasjon. 

· De vitenskapelige avdelingene skilles fra sine søsterinstitutter. Samarbeid mellom fagenes museums- og instituttdel er etter dette å regne som utveksling av tjenester mellom selvstendige enheter, og reguleres ved særskilte avtaler. 

· For hver vitenskapelig avdeling velges et styre og en styrer. Det ansvar for museets avdelinger som tidligere har hvilt på instituttledelsen, overtas dermed av museumsorganisasjonen selv.    

Organisasjonsplan

· Administrative funksjoner legges til direktørens stab. Selv om enkelte tjenester utføres ved avdelingene, er administrasjonen en felles ressurs som står under én samlende ledelse.

· Den vitenskapelige virksomhet organiseres i to store, tverrfaglige samlingsavdelinger. Tidligere fagavdelinger får status som fagområder innen De naturhistoriske henholdsvis De kulturhistoriske samlinger. 

· Antallet fellesavdelinger reduseres til to: En konserveringsavdeling og en formidlings- og IT-avdeling.

· Formidlingsavdelingens vitenskapelige personale overføres til samlingsavdelingene. Avdelingen blir formidlingsfaglig mer spesialisert, og bestyres av en profesjonell museumsadministrator og formidler i fast lederstilling. Det vitenskapelige bidrag til avdelingens virksomhet er en felles forpliktelse for alle vitenskapelig tilsatte ved museet.

· Konserveringsavdelingen beholder sin form og sitt ansvarsområde. Den faglige standard på avdelingens arbeid har imidlertid gitt anledning til alvorlig bekymring. Det bør søkes omstillingsmidler til å foreta en samlet utlysning av fire stillinger, slik at avdelingen kan sikres personale med den nødvendige utdanning. Avdelingen bestyres av en konservator, helst med førstestillingskompetanse, i fast lederstilling.  

· Den eksternt finansierte virksomhet organiseres inntil videre innen Bergen Museum, og legges direkte under museets sentrale ledelse. Direktøren overtar ansvaret for organiseringen av all eksternt finansiert virksomhet; styrelederen overtar det overordnete faglige ansvar.

Bemanning

· I tråd med forslaget til organisasjonsplan er det utarbeidet en detaljert funksjons- og bemanningsplan. I denne planen er 14 stillinger nye og/eller oppgradert med høyere kompetansekrav. Til finansiering av 5 av disse bør det søkes omstillingsmidler. 

II. STYRINGSFORMER

1. Bergen Museums status og formål
Arbeidsgruppen har tatt utgangspunkt i Kollegiets ønske om at Bergen Museum skal “organiseres etter mønster av fakultetene”. I sitt arbeid med konkretisering av Kollegiets vedtak, har gruppen betraktet museets styre som et organ tilsvarende et fakultetsstyre, og styrelederens og direktørens funksjoner som tilsvarende dekanenes og fakultetsdirektørenes. I tråd med dette prinsippet har den videre funnet det riktig å oppfatte museets vitenskapelige avdelinger (samlingsavdelingene) som enheter tilsvarende fakultetenes institutter. 


Dette syn på museets status kommer til uttrykk i gruppens forslag til “Vedtekter for Bergen Museum”, som med dette legges fram for Kollegiet, og i dens forslag til “Regler for samlingsavdelingene ved Bergen Museum”, som legges fram for museets styre. Under utarbeidelsen har en i begge tilfeller tatt hensyn til Kollegiets anbefaling om at “det kan tas utgangspunkt i styrets forslag til vedtekter”, men ellers lagt særlig vekt på å bringe museets styringsform i overensstemmelse med fakultetenes og instituttenes. Med visse tillempinger, som blant annet følger av Kollegiets vedtak om styresammensetning, har arbeidsgruppen gjort bruk av “Forskrift om fakultetsorganene ved Universitetet i Bergen” og “Normalregler for instituttene ved Universitetet i Bergen” som mønster for sitt forslag til nye regler og vedtekter. 

Arbeidsgruppen har imidlertid også tatt utgangspunkt i de særlige oppgaver museet er satt til å utføre, og søkt å tilpasse løsningene på de organisatoriske utfordringer etter dem. I Strategisk plan for Bergen Museum blir organisasjonens formål og arbeidsoppgaver beskrevet slik:

”Overordna mål
Universitetet i Bergen skal, i samsvar med universitetslova, gje høgare utdanning, drive forsking og formidle kunnskap i samfunnet om vitskapen sine metodar og resultat. Det skal vera eit universitet på høgt internasjonalt nivå, og det leiande norske universitet på utvalde satsingsområde.

Innanfor sine nasjonale oppgåver skal Universitetet ha eit særskilt ansvar for forsking og utdanning knytt til landsdelen. Det skal leggja vekt på å halde brei internasjonal kontakt og særleg leggja til rette for forsking og utdanning knytt til utviklingsland.

Som universitetsmuseum skal Bergen Museum følgja opp desse målsetjingane, ved at museet på høgt nasjonalt og internasjonalt nivå skal drive forsking, samling, dokumentasjon, vern og formidling innanfor dei fagfelta ved Universitetet som er integrerte i Bergen Museum.

Hovudmål

1. Forsking

Bergen Museum skal innan sine fagområde driva grunnforsking og anvendt forsking på høgt nivå, og delta i regionalt, nasjonalt og internasjonalt forskingssamarbeid. Oppdragsforsking og forsking innanfor særskilde innsatsområde skal vidareutviklast. 

2. Samling, dokumentasjon og vern

Bergen Museum skal byggja opp og ta vare på dei vitskapelege samlingane av gjenstandar, objekt, litteratur og data og gjera dei tilgjengelege for bruk i forsking, formidling, undervisning og forvalting.

3. Formidling

Med utgangspunkt i forskingsaktiviteten og dei vitskaplege samlingane, skal Bergen Museum formidla natur- og kulturhistorisk kunnskap og bidra til auka forståing for verdiane av  natur- og kulturarv. Bergen Museum skal vera ein aktiv medspelar for god forskings- og kunnskapsformidling ved Universitetet.
4. Etter- og vidareutdanning

Bergen Museum skal i samarbeid med fakulteta tilretteleggja for etter- og vidareutdanning av ferdige kandidatar og utvikla tverrfaglege undervisnings-tilbod retta mot tilsette i eigen institusjon og eksterne deltakarar.

5. Infrastruktur og administrasjon

Bergen Museum skal utvikla infrastrukturen og administrasjonen slik at ein lettare kan nå museet sine faglege mål. ”

Med utgangspunkt i gjeldende vedtekter, og i tråd med formuleringene i strategiplanen, har arbeidsgruppen søkt å formulere Bergen Museums formål. I vedlagte forslag til Vedtekter for Bergen Museum heter det i § 2 blant annet slik:

”Bergen Museum skal drive forskning, innsamling, dokumentasjon, bevaring og formidling innenfor de fagfelt som virksomheten omfatter.

Museet har ansvar for å bevare og utvikle sine vitenskapelige samlinger. Samlingene skal legges til rette for forskning og undervisning på universitetsnivå, og danne grunnlag for internasjonalt vitenskapelig samarbeid.

Gjennom utstillinger, omvisninger, publikasjoner og andre kommunikasjonsformer skal museet formidle forskningsbasert kunnskap og opplevelse til et videre publikum.

Med basis i samlingene og den vitenskapelige virksomheten skal museet fungere som et nasjonalt og regionalt kompetansesenter innenfor sine fagområder.”

2. Tre hovedproblemer
Under evalueringsprosessen ble det klargjort at Bergen Museum i prøveperioden har vært en svakt integrert organisasjon. Mange av de problemer museet har slitt med synes å bunne i uklare ansvarsforhold og manglende linjer for styring og representasjon. Evalueringsrapportene omtalte

· et “demokratisk underskudd”, som har gjort det tungt å få de ansatte til å identifisere seg med organisasjonen og akseptere ledelsens myndighet, 

· en problematisk “dobbel styringsstruktur” for samlingsavdelingene, som har vært egnet til å skape konflikt mellom museets ledelse og de berørte institutters, og 

· “manglende mellomledd” i museets egen organisasjon, dvs. en mangel på ansvarlige organer og administrative funksjoner mellom den sentrale ledelse og den enkelte ansatte.   

Evalueringsprosessen munnet ut i vedtak som tok sikte på å rette opp disse skavankene ved Bergen Museums organisasjon. Arbeidsgruppen legger i det følgende fram forslag til konkretisering av disse vedtakene. Avsnittene 2.1, 2.2 og 2.3 gir en beskrivelse av styrings- og representasjonsformer som kan bidra til utvikling av Bergen Museum som en samkjørt organisasjon.

2.1 Ledelse
Styret

Museumsstyret får sin myndighet etter delegasjon fra Det akademiske kollegium, og har det overordnete ansvar for at museet ledes i samsvar med sitt formål. Styrets ansvar og myndighet er nærmere beskrevet i Forslag til vedtekter for Bergen Museum (§ 4).   

Kollegiet har, i  vedtak av 15.06.00 (punkt 2 b), slått fast at styret består av fem medlemmer valgt av og blant museets personale, samt tre medlemmer oppnevnt av Kollegiet. Med dette vedtaket har Kollegiet bidratt til å løse problemet med det demokratiske underskudd. Ved at den  gir flertall for de museumsansattes representanter, sørger denne bestemmelsen for at museet ledes i tråd med allment anerkjente prinsipper for universitetsdemokrati. Bestemmelsen er innarbeidet i arbeidsgruppens forslag til vedtekter for museet (§ 5).  

Styreleder og direktør

Bergen Museums styringsform kan videre utarbeides i tråd med to alternative modeller. Selv om det overordnete ansvar i alle tilfeller ligger hos styret, er det med hensyn til den daglige ledelse viktig å avklare ansvarsfordelingen mellom styreleder og direktør. De to kan dele på oppgavene, slik at styrelederen har den faglige ledelse og direktøren den administrative. Alternativt kan direktøren gjøres til daglig leder, med ansvar for alle sider av museets virksomhet. 

Arbeidsgruppen har funnet det vanskelig å utarbeide mellomløsninger som ikke medfører uklarhet i denne ansvarsfordelingen. Den har derfor valgt å oppstille to klare alternativer:  

· Alternativ 1 

Styreleder tar del i den daglige ledelse av museet, som ansvarlig for de faglige sider av virksomheten; direktøren har den daglige ledelse av museets administrasjon. Denne arbeidsdelingen gjenfinnes på lavere nivå i organisasjonen: Kontorsjefer rapporterer til 

direktøren; avdelingsledere og valgte styrere rapporterer til styreleder i faglige spørsmål, og til direktøren i administrative. 


I dette alternativet styres museet, som fakultetene, langs to parallelle linjer.  

Styrelederens ansvar og myndighet er som dekanenes, direktørens er som fakultetsdirektørenes. 

· Alternativ 2

Direktøren er museets daglige leder, med ansvar for de administrative så vel som de faglige sider av virksomheten. Styrelederen er trukket ut av det daglige ledelsesarbeid og begrenset til å forvalte det overordnete ansvar for museet som leder og representant for styret. Denne ordningen forutsetter at direktøren har vitenskapelig kompetanse, helst på professor-nivå. 


I dette alternativet styres museet, ulikt fakultetene, langs én hovedlinje: Alle ledere på lavere nivå rapporterer til direktøren. I den sentrale ledelse er arbeidsdelingen mellom faglige og administrative funksjoner opphevet. Til gjengjeld er det her et tydeligere skille mellom overordnet og daglig ledelse.

Med alternativ 1 passes Bergen Museum inn i universitetets styringssystem etter de normale regler. Forholdet mellom styreleder og direktør utformes her etter en lest som gjenfinnes like fra forholdet instituttstyrer-kontorsjef til forholdet rektor-universitetsdirektør. Å velge dette alternativet er å understreke at museet er en organisasjon for forskning og forskningsbasert formidling, med behov for samme slags styrings- og representasjonsformer som de øvrige vitenskapelige avdelinger ved universitetet.     

 
Med alternativ 2 kommer Bergen Museum til å avvike noe fra normalreglene. Å velge dette alternativet er å understreke at museet på flere vis skiller seg fra fakultetene. Det langsiktige hensyn til ivaretaking av museets gjenstandsmateriale, utstillinger m.v. innebærer en mangesidig praktisk virksomhet som kan sies å stille organisasjonen i en særstilling ved universitetet. I denne sammenheng kan en også merke seg at museet, gjennom sin oppdragsvirksomhet, sitt omfattende formidlingsarbeid, sin rolle som regionalt kompetansesenter osv. står i løpende kontakt med en lang rekke aktører og institusjoner i det omgivende samfunn. Det kan argumenteres for at slike forhold  tilsier en annen ansvarsfordeling enn ved fakultetene, mellom de ansattes tillitsvalgte og den profesjonelle ledelse for organisasjonen, selv om myndighetsfordelingen i siste omgang er den samme.

Arbeidsgruppen har drøftet de to alternativer, uten å komme fram til en enstemmig anbefaling. Et flertall har imidlertid samlet seg om alternativ 1. Denne løsningen er innarbeidet i forslag 

til Vedtekter for Bergen Museum, og vil bli lagt til grunn for den videre framstilling i nærværende rapport. 

Dersom Kollegiet skulle velge en annen løsning, vil en gjøre oppmerksom på at dette vil kreve justeringer i omtalen av direktørens ansvar, også for den eksternt finansierte virksomhet (avsnitt IV. 4, nedenfor), og i formuleringene om avdelingslederes og kontorsjefers rapporteringsplikt (avsnitt II. 2.3.2). Disse justeringene bør innarbeides i funksjons- og bemanningsplanen (stilling 1), og i forslaget til Vedtekter for Bergen Museum (§ 8). Alternativ 2 impliserer at direktøren i disse sammenhenger omtales som ”daglig leder”, og sies å ha ”det faglige og administrative ansvar” for museets virksomhet.

Om styreleder og direktør heter det i forslaget til vedtekter blant annet:

Styrets leder skal lede museumsstyrets arbeid, og ”på styrets vegne føre tilsyn med museets virksomhet” (§7). Direktøren er sekretær for museumsstyret. Han/hun har ”den daglige ledelse av museets administrasjon”. Han/hun sørger for at universitetsdirektørens, museumsstyrets og eventuelt styreleders vedtak blir satt i verk, og står ansvarlig for disponering av ressurser og budsjett i samsvar med vedtak som er gjort av museets styringsorganer (§8). 

Direktørens arbeidsoppgaver kan, med dette som bakgrunn, oppstilles slik: 

· strategi- og planleggingsarbeid  

· profilering av museet 

· saksforberedelse for styret og oppfølging av styrevedtak 

· overordnet sikkerhetsansvar for museet

· arbeidsgiveransvaret for museets ansatte

· ansvar for medarbeidersamtaler med kontorsjef og avdelingsledere 

· ansvaret for organiseringen av museets eksternt finansierte virksomhet

Ved museumsdirektørens fravær vil kontorsjef fungere som stedfortredende leder av museets administrasjon. 
Lederteam

Museumsdirektør, kontorsjef(er) og avdelingsledere/-styrere utgjør et team for daglig ledelse ved Bergen Museum. Hver leder har et avgrenset og klart definert ansvarsområde slik det framgår av forslag til vedtekter og bemanningsplan. Behandling av saker som ligger i 

grenseflaten mellom avdelingene vil være et sentralt anliggende for ledelsen, og teamet må fortløpende vurdere behov for samarbeid mellom avdelingene.  

Lederteamet holder regelmessig møter som skal tjene til å kanalisere informasjon oppad og nedad i organisasjonen og være et forum for å diskutere arbeidsoppgaver og problemer som berører hele museet eller flere avdelinger. Leder for museumsstyret deltar i ledermøtene i den utstrekning han/hun finner det hensiktsmessig for å ivareta den faglige ledelse. Museumsdirektøren kan innkalle andre personer etter behov. 

2.2. Museumsavdeling og institutt
Et utgangspunkt for løsning av problemet med den doble styringsstruktur ligger i Kollegievedtakets punkt 2 d), der det heter at

 “museumsseksjonene og instituttene blir klart atskilte enheter med separat økonomistyring, personalforvaltning og ledelse. Samarbeidet reguleres ved kjøp/salg av tjenester, ev. bytte av tjenester, mellom de to enhetene, og blir regulert ved kontrakter.”

Dette vedtaket innebærer at samlingsavdelingene defineres som Bergen Museums  eneansvar og entydig plasseres under museets myndighet. Deres ansatte forholder seg etter dette utelukkende til museets egne beslutningsorganer. Med forslag til “Regler for samlingsavdelinger ved Bergen Museum” har arbeidsgruppen lagt til rette for en slik løsning. En henviser her spesielt til bestemmelsene om avdelingens faglige ansvar (§1) og til bestemmelsene om avdelingsledelsens ansvar og myndighet (§§ 4-6). Arbeidsgruppen anbefaler at disse reglene vedtas av Bergen Museums styre, til erstatning for “Særlige vedtekter for institutt med museumsenhet”, som ble vedtatt av Kollegiet 04.11.93.


For at Bergen Museum skal kunne fungere som én organisasjon, er en avgrensning overfor instituttene utvilsomt nødvendig. Med reglene det her gjøres forslag om, koples instituttenes ledelse fra beslutninger som angår museets avdelinger. Avdelingenes virksomhet vil fra nå av være direkte underlagt museets styre. Samtidig vil deres ansatte på ulike fagområder måtte komme sammen om løsningen av felles oppgaver og problemer i museets egne fora, og  ikke lenger automatisk ta del i beslutningsprosesser på ulike hold i instituttenes og fakultetenes organer. 


I denne sammenheng må det imidlertid understrekes at museets vitenskapelige

personale i sin forskning er avhengig av samarbeid med fagfeller fra de respektive søsterinsitutter. Fagmiljøene ved museet er i flere tilfeller for små til å stå på egne ben. Selv om samlingsavdelingene nå blir skilt fra instuttene i økonomisk og administrativ forstand, må deres vitenskapelige personale fortsatt oppfattes som deler av faglige miljøer som omfatter både museum og institutt. Der dette er praktisk mulig, blir det faglige fellesskap også i fortsettelsen tilrettelagt gjennom samlokalisering.

Forskningsprosjekter ved instituttene baserer seg ofte på materiale som foreligger i museets samlinger. Ved noen av instituttene blir det gjennom slike prosjekter framskaffet materiale som er av sentral verdi for den videre utvikling av samlingene. For at instituttene skal sikres tilgang til museets dokumentasjonskilder, og for at museet skal sikres forsvarlig avlevering av dokumentasjon fra instituttenes forskningsvirksomhet, er det påkrevd med et nært og forpliktende samarbeid mellom museumsavdeling og institutt. Om nødvendig formaliseres samarbeidet om samlingene gjennom inngåelse av kontrakter.


Samlingsavdelingene har, på samme måte som instituttene, forskning som en av sine fremste oppgaver. Mellom de to deler av fagene gjelder imidlertid også en klar arbeidsdeling. Mens instituttdelen også er forpliktet til å gi undervisning, er museumsdelen forpliktet til samlingsarbeid og til kunnskapsformidling overfor det alminnelige publikum. Museets bidrag til helheten består i at det opparbeider en infrastruktur for den felles forskningsinnsats, samtidig som det utgjør fagenes viktigste formidlingskanal. I den utstrekning det også tar på seg undervisning, er det i regelen innenfor museumsutdanning og særskilt museumsrelaterte emner. I arbeidsgruppens forslag til vedtekter for Bergen Museum heter det imidlertid også:

“Museets  personale rår over en kompetanse som det kan være ønskelig å gjøre bruk av i universitetets øvrige virksomhet. Den bistand museet i slike tilfeller yter instituttene, reguleres gjennom avtaler om kjøp eller bytte av tjenester (§ 2; jfr. forslag til regler for samlingsavdelingene, § 1).

Både av hensyn til det faglige fellesskap og til arbeidsdelingen mellom avdeling og institutt, kan det være ønskelig med ordninger for gjensidig innsyn i de respektive beslutningsprosesser, og med muligheter for å øve faglig innflytelse på tvers av det organisatoriske skille. Arbeidsgruppen har vurdert dette hensyn opp mot hensynet til klare og oversiktlige ansvarsforhold innen museumsorganisasjonen. Den har konkludert med å foreslå følgende bestemmelse: 

“Avdelingsstyret kan avtale utveksling av observatører med samarbeidende institutters styrer. Slike observatører har tale- og forslagsrett, men ikke stemmerett.” (Regler for samlingsavdelingene, § 3). 

2.3. Organisatoriske mellomledd
Arbeidsgruppen har gått ut fra at Bergen Museum skal organiseres etter mønster av fakultetene, og at de vitenskapelige avdelingene følgelig er å oppfatte som enheter tilsvarende instituttene. Gruppen anbefaler at dette kommer til uttrykk i reglene for styring og administrasjon: Det faglige, økonomiske og administrative ansvar for avdelingens virksomhet foreslås lagt til et styre og en styrer som velges av og blant avdelingens ansatte; ledelsen av avdelingens administrasjon foreslås lagt til en nyopprettet kontorsjefstilling. 

Som normalisering av museets styringsform kan disse tiltakene virke rimelige. Etter arbeidsgruppens oppfatning er de også helt nødvendige. Uten slike funksjoner på avdelingsnivå, ville Bergen Museum etter atskillelsen fra instituttene stått uten organisatoriske ledd mellom den sentrale ledelse (museumsstyre og direktør) og den enkelte ansatte.    

2.3.1 Avdelingsstyrer
Arbeidsgruppen foreslår at det ved hver av de vitenskapelige avdelingene velges et styre med representanter for det vitenskapelige og teknisk- administrative personale. Ettersom avdelingene ikke gir undervisning på annen måte enn ved at de eventuelt, og etter nærmere avtale, bistår instituttene med dette, finner gruppen ingen grunn til at det skal være studentrepresentanter med. En kan derfor tenke seg et forholdsvis lite styre, 

med fem medlemmer (jfr. forslag til Regler for samlingsavdelingene, § 3). 


Avdelingsstyret har, ifølge gruppens forslag, “det faglige, økonomiske og administrative ansvar” for avdelingens virksomhet, og “får sin myndighet etter delegasjon fra Bergen Museums styre” (§ 4). Avdelingsstyret overtar dermed det ansvar og den myndighet som tidligere har ligget til instituttstyret, og innpasses i organisasjonen som direkte underlagt Bergen Museums styre. 

2.3.2 Kontorsjefer og avdelingsledere


I den eksterne evalueringsgruppens rapport var det en hovedkonklusjon at Bergen Museum mangler kapasitet for administrativ ledelse: 

“Direktøren har ikke hatt en klar ledergruppe å dele arbeidet med. Han skal forholde seg til mange (instituttilsatte) mellomledere, og kommunikasjonslinjer og ansvarsforhold er ikke tilstrekkelig utviklet.” 

På denne bakgrunn så evalueringsgruppen et behov for å “styrke museets lederfunksjon, spesielt på mellomledernivå”, og anbefalte opprettet to nye stillinger som samlingsledere for henholdsvis natur- og kulturhistorie.


Bergen Museum har slitt med sviktende intern kommunikasjon og mangelfull samordning. Uten tilstrekkelig administrativ kapasitet på avdelingsnivå har ledelsen til tider hatt problemer med å få styringssignaler satt ut i livet, samtidig som avdelingspersonalet har hatt grunn til å mene at de ikke alltid har klart å nå fram til ledelsen med sine synspunkter. Dette har svekket effektiviteten i museets arbeid, og gitt grunnlag for frustrasjon og konflikt. På samme måte som ved instituttene, er det også ved museets samlingsavdelinger et klart behov for profesjonell ledelse av det daglige praktisk-administrative arbeid. 


En lederfunksjon av det slag evalueringsgruppen anbefaler, kan innpasses i museets fellesavdelinger, men ikke i samlingsavdelingene. Her må ledelsesansvaret, i tråd med fakultetsmodellen, ligge hos styret og styreren. På samme måte som ved instituttene, trenger imidlertid den valgte ledelse også her å kunne samarbeide med en person som ivaretar den administrative ledelse og samordning. 


Arbeidsgruppen anbefaler derfor at det opprettes to kontorsjefstillinger for å bistå avdelingsstyrene og lede administrasjonen av de vitenskapelige avdelingene. 

Forholdet mellom avdelingsstyrer og kontorsjef foreslås utformet som forholdet mellom de tilsvarende funksjoner på instituttene ifølge normalreglene. I korte trekk kan dette forholdet beskrives slik:

Kontorsjef har ansvar for: 

· daglig ledelse av administrasjonen 

· utrednings- og utviklingsoppgaver knyttet til strategi, planlegging og organisasjonsutvikling 

· deltakelse i museets lederteam  

· økonomistyring 

· medarbeidersamtaler med de administrativt tilsatte

· arbeidsdeling og organisering av administrative funksjoner 

· HMS-ansvar for samlingsavdelingene

Kontorsjefen rapporterer til museumsdirektøren. Hans/hennes ansvar og myndighet framgår ellers av forslag til regler for samlingsavdelingene (§ 6).

Avdelingslederne har ansvar for: 

· Faglig ledelse av avdelingens arbeid 

· ledelse av avdelingsstyret (gjelder samlingslederne)

· deltakelse i museets lederteam

· planlegging og rapportering 

· budsjettarbeid 

· koordinering av oppgaver i avdelingen 

· kvalitetssikring av virksomheten 

· personalansvar for tilsatte i avdelingen

· faglig ansvar for avdelingens oppdragsvirksomhet og eksternt finansierte personale 

Avdelingslederen avholder regelmessige avdelingsmøter der hele staben er samlet. Siktemålet med disse møtene skal blant annet være å se til at arbeidsoppgaver fordeles hensiktsmessig og at fremdriften i pågående prosjekt er tilfredsstillende. Videre skal de tjene informasjonsbehov samt behov for å diskutere saker som gjelder arbeidsforhold i avdelingen. Avdelingslederne skal også ha medarbeidersamtaler med alle i avdelingen.

Avdelingslederne rapporterer til lederen for Bergen Museums styre i faglige spørsmål og til direktøren i administrative. 

Lederne for samlingsavdelingene er styrere, som ved instituttene, og velges for en periode på 3 år. Lederne for fellesavdelingene forener de faglige og administrative funksjoner som ved samlingsavdelingene foreslås delt mellom avdelingsstyrer og kontorsjef, og  tilsettes fast. 


Avdelingsledernes ansvar og myndighet framgår av forslag til regler for samlingsavdelingene (§ 5), forslag til regler for Formidlings- og IT-avdelingen (§ 2) og forslag til regler for Konserveringsavdelingen (§ 2).

I saksforelegg til DAK-sak 93/00 har universitetsdirektøren bemerket museets behov for kontorsjefstillinger, men understreket at det ikke er realistisk å regne med tilføring av midler til slikt formål i nærmeste framtid. Arbeidsgruppen anbefaler at museet gir arbeidet med å opprette disse stillingene høy prioritet, og foreslår følgende framgangsmåte: 

1) Sammen med HF-fakultetet finansierer Bergen Museum i dag en kontorsjefstilling ved arkeologisk institutt. Museets andel av disse lønnsmidlene kan legges inn i én ny kontorsjefstilling. Til denne stillingen legges et særlig ansvar for å bistå den daglige ledelse av samlingsavdelingene. I første omgang knyttes den imidlertid direkte til direktørens stab. 

2) Når det på sikt lykkes å sikre midler til nok en kontorsjefstilling, vil begge kunne plasseres ved samlingsavdelingene (jfr. forslag til bemanningsplan, stilling 6 og 7).

2.3.3. Fagråd

Arbeidsgruppen anbefaler at Bergen Museum utvikler fora for utveksling på tvers av de tradisjonelle faggrenser og for innspill av faglig art til de universitetspolitiske og administrative beslutningsprosesser. Slike fora vil kunne bidra til å minske avstanden mellom ledelsen og avdelingspersonalet, og mellom de ulike avdelinger og faggrupper, og gi viktige bidrag til utvikling av en mer enhetlig organisasjon. 

Museets vitenskapelige personale består av representanter for en rekke fag, med søsterinstitutter på tre forskjellige fakulteter. Museets oppgaver er imidlertid av en slik art at det ofte er påkrevd med nært samarbeid mellom de ulike faggruppene, hvis de skal kunne løses på tilfredsstillende vis. Skal en makte å utvikle en mer samkjørt organisasjon, er det ikke minst nødvendig å bedre samkjøringen av den faglige aktivitet, og mellom den faglige og den administrative. Museet bør derfor sørge for at det utvikles former for faglig samråding og samarbeid omkring oppgaver av felles interesse, og sikre at vurderinger og initiativer fra slike sammenhenger blir tatt inn i beslutningsgrunnlaget for de ansvarlige organer.

I det forslag til styringsformer som legges fram her, er det flere organer - museumsstyret, avdelingsstyrene og direktørens lederteam - der representanter for de ulike deler av museumsorganisasjonen vil komme sammen om felles oppgaver på en måte som det tidligere ikke har vært lagt spesielt godt til rette for. Arbeidsgruppen anbefaler at det i tillegg opprettes faglige utvalg med mer spesialiserte oppgaver. Det tverrfaglige samarbeid ved museet er ofte sentrert om museale funksjoner som fellesavdelingene tar seg av, eller om tverrfaglige prosjekter som museets sentrale ledelse har ansvar for å organisere. En anbefaler derfor at det i første omgang opprettes to slike faglige fora: 

· et fagråd for Formidlings- og IT-avdelingen

· et fagråd for Konserveringsavdelingen

Arbeidsgruppen vil dessuten oppfordre styret for Bergen Museum til å utrede om det kan være tjenlig med 

· et fagråd for Muséhagen

Disse rådene er beskrevet nedenfor, i egne avsnitt om Formidlings- og Konserveringsavdelingene.

III. ORGANISASJONSPLAN  

Arbeidsgruppen har innsett at utviklingen av nye styringsformer for Bergen Museum har implikasjoner for museets organisasjonsplan. I sitt arbeid med funksjons- og bemanningsplaner for museet har den også kommet til at endringer av organisasjonsplanen er påkrevd  hvis det skal være mulig å komme fram til hensiktsmessige løsninger. Gruppen er blitt pålagt å “konkretisere de foreslåtte endringer”, og oppfatter dette mandatet slik at den også forventes å uttale seg om det organisasjonskart som museumsstyret ved avslutningen av evalueringsprosessen la fram for Kollegiet.    


Bergen Museum består i dag, foruten direktørens stab, av ni avdelinger: Seks samlingsavdelinger og tre fellesavdelinger. I styrets anbefaling til Kollegiet ble det foreslått en ordning med til sammen åtte avdelinger: Fire samlingsavdelinger og fire fellesavdelinger.


 Arbeidsgruppen har funnet at en enklere løsning vil være mer funksjonell. En inndeling i færre avdelinger vil ventelig kunne lette det tverrfaglige samarbeid og skape mer oversiktlige ansvarsforhold og enklere beslutningsprosesser. At de fleste avdelinger dermed også blir større, gjør det forsvarlig å bemanne dem med den nødvendige administrative kapasitet.   


Arbeidsgruppen anbefaler derfor at antallet avdelinger ved Bergen Museum reduseres til fire:

· To samlingsavdelinger: De naturhistoriske samlinger





      
De kulturhistoriske samlinger

· To fellesavdelinger:
Formidlings- og IT-avdelingen





      
Konserveringsavdelingen

Organisasjonskartet vil da bli seende slik ut:

Forslag til organisasjonskart for Bergen Museum

















1. Samlingsavdelingene
I vedlagte forslag til Regler for samlingsavdelinger ved Bergen Museum heter det i § 1 blant annet slik om disse avdelingenes arbeidsoppgaver: 

”En avdeling som forvalter vitenskapelige samlinger skal drive forskning, innsamling, dokumentasjon, bevaring og formidling innenfor de fagfelt som virksomheten omfatter.

Avdelingen har ansvar for å bevare og utvikle sine vitenskapelige samlinger. Samlingene skal legges til rette for forskning og undervisning på universitetsnivå og gi grunnlag for internasjonal utveksling av vitenskapelige resultateter.

Avdelingen har faglig ansvar for museets utadrettete virksomhet innen sine fagområder, og deltar i formidlingen av forskningsbasert kunnskap og opplevelse til et videre publikum.” 

De vitenskapelige miljøene ved Bergen Museum er i de fleste tilfeller for små til at det gir mening å utruste dem med egne styrer og kontorsjefer. Arbeidsgruppen har derfor overveid flere alternative modeller for organisering på dette nivået. Den har blant annet tatt fatt i museumsstyrets forslag, og tenkt seg muligheten av at de to store faggruppene (zoologi og arkeologi) danner egne avdelinger, mens de mindre grupperinger innen hver samlingsenhet (botanikk/geologi og sosialantropologi/kultur- og kunsthistorie) blir slått sammen. To kontorsjefer - en for De naturhistoriske samlinger og en for De kulturhistoriske - ville  i dette tilfelle hver kunne bistå to avdelingsstyrer. 


Arbeidsgruppen er kommet til at en ordning av dette slaget vil måtte innebære mye møtevirksomhet og krevende samordningsoppgaver. Med til sammen seks fagområder, organisert i fire avdelingsstyrer, administrert av to kontorsjefer, blir de to samlingsenheter her en komplisert og ganske svakt integrert konstruksjon. I denne modellen har en med hele fire organisatoriske nivåer å gjøre (fag - avdeling - samling - museum). Dette er neppe å foretrekke dersom en ønsker seg en enhetlig og effektivt arbeidende museumsorganisasjon.    


Arbeidsgruppen anbefaler derfor en enklere og mer oversiktlig modell: Det vitenskapelige personale ved Bergen Museum organiseres i to samlingsavdelinger. De naturhistoriske samlinger består av representanter for fagene botanikk, geologi og zoologi; De kulturhistoriske samlinger består av representanter for fagene sosialantropologi og arkeologi, og for de fag (kunsthistorie, etnologi m.v.) som gir kompetanse til museets arbeid med nyere tids kulturhistorie. De seks fagområder vil etter dette ikke være å regne som egne avdelinger eller seksjoner. Som vitenskapelige grunnenheter i organisasjonen anbefales tverrfaglig sammensatte avdelinger, hver av dem av en slik størrelse at de forsvarer omkostningene med egen ledelse og administrasjon. Slik lar det seg gjøre å innrette museet etter mønster av fakultetene, med bare to organisatoriske nivåer (avdeling - museum): De enheter gruppen oppfatter som likeverdige med instituttene, er altså disse to store, tverrfaglige samlingsavdelingene. 

De vitenskapelige samlingene er utgangspunktet for organisering og bemanning av Bergen Museum. Det er oppgaven med å bevare, utvikle, utforske og formidle disse som i bunn og grunn berettiger organisasjonen. Samlingenes oppbygning, i zoologiske, botaniske, arkeologiske osv. spesialsamlinger, gjør i seg selv krav på høyt kvalifisert personale fra hver av de vitenskapelige disipliner som i dag er representert ved de ulike fagavdelingene. At fagene fra nå av ikke tenkes organisert i egne avdelinger, betyr altså ikke at de vil være uten forankring i museumsorganisasjonens struktur. At museet er forpliktet til å utvikle sine vitenskapelige samlinger og legge dem til rette for forskning (jfr. forslag til vedtekter, § 1), innebærer også en forpliktelse til å mønstre den nødvendige vitenskapelige kompetanse.      


Arbeidsgruppen er imidlertid oppmerksom på at det ujevne størrelsesforhold mellom samlinger og faggrupper kan medføre visse problemer. Representanter for de mindre fagområder kan frykte for at representantene for de to store skal komme til å dominere hver sin samlingsavdeling fullstendig. Gruppen foreslår derfor følgende bestemmelse om avdelingsstyrets sammensetning, i avdelingsreglementets § 3:

“Blant de fagområder som avdelingen omfatter, skal det største være representert med to vitenskapelige ansatte, de to minste med én hver. Styrervervet tilfaller fagområdene etter tur, for én valgperiode av gangen. Avdelingens styrer og visestyrer representerer forskjellige fagområder.”

2. Fellesavdelingene
Fellesavdelingene organiserer en rekke tekniske, administrative, pedagogiske o.l. funksjoner som det vitenskapelige personale ved samlingsavdelingene er avhengig av.

I dag er det tre slike avdelinger: Konserveringsavdelingen, Formidlingsavdelingen og Dokumentasjons- og IT- avdelingen. Styret har i tillegg foreslått opprettet en Oppdragsavdeling for organisering av museets eksternfinansierte virksomhet. 


Arbeidsgruppen har gjennomgått fellesavdelingenes oppgaver og bemanningsressurser, og anbefaler følgende endringer:

2.1 Dokumentasjons- og IT-tjenesten
Denne tjenesten foreslås innlemmet i Formidlingsavdelingen. Siden den nye informasjons- og kommunikasjonsteknologi berører nær sagt alle sider ved museets aktivitet, kunne museets ekspertise på dette feltet med en viss rimelighet vært skilt ut som en egen fellesavdeling. 

Arbeidsgruppen har imidlertid lagt avgjørende vekt på at staben er for liten til at en finner det hensiktsmessig å organisere den slik. Selv om ikke alle dens arbeidsoppgaver er formidlingsrelatert, er det klart at den i Formidlingsavdelingen vil finne et miljø for meningsfylt samarbeid om noen av sine aller viktigste utfordringer.


Arbeidet med å utvikle IT-baserte løsninger for museal dokumentasjon og formidling må i tiden framover være et av de sentrale satsningsområder for Bergen Museum. IT-personalet står for en rekke felles tjenester i forbindelse med brukerstøtte, innkjøp av utstyr m.v., men vil ventelig også spille en viktig rolle i utviklingen av museets kunnskaps- og kommunikasjonsformer. I Mjøsutvalgets innstilling om høyere utdanning og forsking heter det for eksempel at digital registrering og tilgjengeliggjøring 

”vil være de største effektiviseringstiltak ved museene i nyere tid. Det vil lette tilgangen til og muligheten for å systematisere forskningsmateriale … og bidra til en internasjonalisering av samlingene som forskningsmateriale … ”Det digitale museum” vil representere en åpnere tilgang til samlingene. Også i læringssammenheng, i skoler og ved videre- og etterutdanning, er dette ressurser som bør gjøres mest mulig tilgjengelige.” 

For Bergen Museum betyr den nye teknologien at forskning som baserer seg på vitenskapelige samlinger er i ferd med å få på plass en ny og forbedret infrastruktur. Slik teknologi gir også muligheter til utvikling av museumsutstillingens presentasjonsformer. Til sist er det klart at den er egnet til å endre betingelsene for publikums adgang til museet nokså radikalt, slik at ikke bare utstillingene, men også selve kunnskapskildene, vil kunne gjøres permanent og, i prinsippet, komplett tilgjengelige. Langs slike linjer er det mulig, og snart også uomgjengelig nødvendig, å fornye Bergen Museums virksomhet. IT-ekspertisen vil derfor komme til å spille en sentral rolle i arbeidet med å modernisere museet. At arbeidsgruppen anser den som for liten til å utgjøre en egen avdeling, betyr ikke at den ønsker å redusere ambisjonene for satsningen på dette feltet. For å signalisere den betydning arbeidet med ny teknologi etter gruppens mening har, foreslår den å endre Formidlingsavdelingens navn til Formidlings- og IT-avdelingen.

2.2. Oppdragsadministrasjonen
Oppdragsvirksomheten foreslås lagt direkte inn under museets ledelse, og organisert fra direktørens stab. 


Forslaget om opprettelse av en egen oppdragsavdeling framkom i sin tid på bakgrunn av engstelse i enkelte fagmiljøer, for at økonomisk-administrative hensyn skulle tvinge seg fram på bekostning av de vitenskapelige. Ved å skille oppdragsadministrasjonen fra museets sentrale administrasjon, antok en at det vitenskapelige personale ved samlingsavdelingene kunne vinne større kontroll over den faglige utforming av eksternfinansierte forskningsprosjekter. 


Arbeidsgruppen har lagt avgjørende vekt på oppdragsvirksomhetens betydelige økonomiske og juridiske implikasjoner, og funnet at ansvaret for slikt eksternt engasjement bør samles og legges inn under museets sentrale ledelse. Gruppen har imidlertid forståelse for de synspunkter som er framkommet fra fagmiljøene. Den har derfor også lagt vekt på å utarbeide en ansvarsfordeling: Museets direktør står for administrasjonen av oppdragsprosjektene; styreleder har det overordnete faglige ansvar. Museets vitenskapelige personale har medansvar for å initiere prosjekter, og sørger for å utforme prosjektsøknader, virker som faglige prosjektledere, og tar ansvaret for prosjektenes vitenskapelige kvalitet (se nedenfor, avsnitt IV, 4).


I forslaget til vedtekter for Bergen Museum framgår denne ansvarsfordelingen slik:  Direktøren sies å ha “ansvaret for organiseringen av museets oppdragsvirksomhet. Han/hun står på styrets vegne ansvarlig overfor oppdragsgiver for at eksternfinansierte prosjekter gjennomføres som avtalt” (§ 8). Museumsstyret sies å ha “det overordnete ansvar for at museet ledes i samsvar med sitt formål og for at dets virksomhet er av god faglig og fagetisk standard” (§ 4). I forslaget til Regler for samlingsavdelingene heter det videre at “avdelingsstyret sørger for at avdelingens arbeid er fagetisk forsvarlig og av god vitenskapelig kvalitet” (§ 4). Med disse forslagene til regler og vedtekter antar gruppen at det er gitt tilstrekkelig med føringer til at forholdet mellom museumsledelsen og samlingsavdelingene kan gå seg til, selv om organiseringen av oppdragsvirksomheten altså ikke unndras direktørens stab.   

Organiseringen av den eksternfinansierte virksomhet har ellers vært et av de mest problematiske punkter i Bergen Museums korte historie. Den omtales derfor mer utførlig i et eget avsnitt nedenfor.
2.3. Konserveringsavdelingen

Konserveringsavdelingen er i en forfatning som gir anledning til alvorlig bekymring. 

Avdelingen er ikke i stand til å utføre det arbeid som er påkrevd for at museet skal kunne ivareta sine samlinger på forsvarlig vis. Dette forhold har utviklet seg gjennom lang tid, men kom for alvor i dagen da nytilsatt leder for avdelingen sa opp sin stilling våren 2000. Arbeidsgruppen finner det derfor nødvendig at museet så snart som råd setter i verk tiltak for å heve standarden på avdelingens arbeid opp til et nivå som det er naturlig å kunne forvente av et konserveringslaboratorium ved et moderne universitetsmuseum. Det anbefales at det søkes omstillingsmidler til dette formål.

I forslag til Regler for Konserveringsavdelingen ved Bergen Museum heter det i § 1 slik om avdelingens ansvar og arbeidsoppgaver:

”Konserveringsavdelingen har til oppgave å bevare Bergen Museums samlinger som kildemateriale for forskning og som grunnlag for museets formidlingsarbeid.

Avdelingen har ansvaret for konservering og restaurering av gjenstandsmaterialet ved De kulturhistoriske samlinger.

Avdelingen har ansvar for all forebyggende konservering i museets magasiner og utstillingslokaler.

Konserveringsavdelingen skal være et forskningslaboratorium. Den skal sikre personalets faglige utvikling gjennom egen konserveringsforskning, og bistå forskningsarbeidet ved De kulturhistoriske samlinger med konserveringsfaglig ekspertise.” 

Konserveringsavdelingen er den eneste av museets avdelinger som ikke anbefales omorganisert. Allikevel står den framfor omfattende endringer. I nær framtid vil den bli flyttet fra Årstadvollen til nye lokaler i det såkalte BT-bygget. Den fysiske avstand mellom denne avdelingen og resten av museet har i seg selv vært til hinder for utvikling av gunstige samarbeidsforhold mellom de samlingsansvarlige og konserveringstjenesten. At avdelingen flytter inn på universitetets område vil ventelig bidra til å integrere den tettere i museets øvrige virksomhet, og lette samarbeidet om så vel bevarings- som forskningsoppgaver. 


Andre endringer ved Konserveringsavdelingen følger av arbeidsgruppens konklusjoner vedrørende standarden på avdelingens arbeid.

Bergen Museums styre har nedsatt en sakkyndig komite for å evaluere Konserveringsavdelingen. Komiteen er blitt ledet av konservator Bitten Bakke (leder for konserveringsavdelingen ved Arkeologisk museum i Stavanger), og har ellers bestått av konservator Torunn Klokkernes (Universitetets Kulturhistoriske museer, Oslo) og førsteamanuensis Kristin Sigurdardottir (leder for Konserveringsstudiet ved Institutt for arkeologi, kunsthistorie og konservering, Universitetet i Oslo). Komiteen er blitt bedt om å

· vurdere den faglige standard ved Konserveringsavdelingen sett i  internasjonal målestokk,

· komme med forslag om framtidig intern organisering og 

· utarbeide forslag til bemanningsplan for konserveringstjenestene for det kulturhistoriske materialet ved Bergen Museum. 


Evalueringskomiteen la 26.10.00 fram sin rapport (se vedlegg 6). Arbeidsgruppen har funnet rapporten nyttig som grunnlag for denne delen av sitt arbeid, og bygger flere av sine anbefalinger på rapportens konklusjoner. 

2.3.1 Organisering
Når det gjelder organiseringen av konserveringstjenestene, konkluderer rapporten slik:

“Komiteen ser det som viktig at Konserveringsavdelinga vert oppretthalde som ei eiga avdeling, slik at den samarbeider på linje med andre avdelingar og deltek i planarbeid ved museet på mellomleiarnivå. 

Komiteen legg vekt på at leiaren for konserveringsavdelinga må væra utdanna konservator fordi han/hun då har den utdanninga og dei spesielle kunnskapar innan faget som ein treng for å leia og utvikla Konserveringsavdelinga til ei sterk avdeling med forskingspotensiale.

Vidare meinar komiteen det også er naturleg at ein innan naturhistorisk konservering tenkjer seg ei utvikling som går i retning av integrering i ei samla konserveringsavdeling. Avdelingane ved BM må sjå på kva slags samarbeidsorgan eller samarbeidsformer som kan byggast opp mellom desse fagområda inntil ei samling av faga er mogleg” (s. 7-8). 

Arbeidsgruppen deler evalueringskomiteens oppfatning om at Konserveringsvdelingen bør videreføres i vesentlig samme organisatoriske former som i dag. 


Gruppen har også funnet at kravet til avdelingslederens kvalifikasjoner er vel fundert, og har innarbeidet følgende bestemmelse i sitt forslag til regler for avdelingen: “Konserveringsavdelingen bestyres av en fast tilsatt leder med konservatorutdanning” (§ 2).


Arbeidsgruppen har videre vurdert komiteens forslag om å innlemme konserveringspersonalet ved De naturhistoriske samlinger i denne avdelingen, men har funnet løsningen upraktisk på bakgrunn av det daglige, tette samarbeid som er påkrevd mellom naturvitenskapelige forskere og preparanter. I sitt forslag til regler for Konserveringsavdelingen har gruppen derfor valgt å stadfeste avdelingens nåværende ansvarsområde. Her heter det at den “har ansvar for konservering og restaurering av gjenstandmaterialet ved De kulturhistoriske samlinger” (§ 1). En har imidlertid sett det ønskelig med en nærmere tilknytning også til De naturhistoriske samlinger, spesielt når det gjelder klimakontroll og andre former for preventiv konservering. I forslaget til regler heter det derfor at avdelingen “har ansvar for all forebyggende konservering i museets magasiner og utstillingslokaler” (§ 1). Konserveringsavdelingen oppfordres derfor til å finne fram til egnete former for samarbeid mellom de to konserveringsmiljøene. 


For å utvikle det faglige samarbeid mellom Konserveringsavdelingen og de andre avdelingene ved museet, har arbeidsgruppen til sist foreslått at det opprettes et fagråd. I forslaget til regler for avdelingen heter det slik:

“Konserveringsavdelingen er en av museets fellesavdelinger, med ansvar for oppgaver som de øvrige avdelinger normalt har medansvar for. For å sikre kvaliteten på avdelingens arbeid, er det nødvendig med et nært samarbeid med museets ekspertise på de ulike fagområder. Dette sikres blant annet ved at Bergen Museums styre oppnevner representanter for museets øvrige avdelinger til et permanent fagråd for Konserveringsavdelingen. Rådet skal fremme synspunkter på avdelingens prioritering av arbeidsoppgaver, og bidra til kvalitetssikring ved at relevante faglige vurderinger blir lagt til grunn for avdelingens arbeid” (§ 3).

2.3.2. Faglig standard
Evalueringskomiteen har vurdert Konserveringsavdelingens faglige standard, og kommet fram til følgende konklusjon:

“Konserveringslaboratoriet i Bergen er med dei største laboratoria i Noreg. Det er vanleg å finne tilsette med forskingskapasitet innanfor slike avdelingar. Denne kapasiteten manglar for det meste. Kjemiingeniøren som sit i ein av stillingane ved avdelinga, arbeider full tid innan det nasjonale bergkunstprosjektet, denne stillinga er difor ikkje til nytte for avdelinga. 

For at Konserveringsavdelinga skal fungere som eit forskingslaboratorium er det nødvendig å tilsette konservatorar som har forskingskapasitet.

Bergen Museum har per i dag ikkje ei konserveringsavdeling som held internasjonale mål.

Avdelinga treng personale med oppdatert utdanning og det må tilsetjast fleire konservatorar på same tid slik at dei nytilsette saman kan skape eit miljø for å utvikle konserveringsavdelinga. Det må i første omgang tilsetjast 3-4 konservatorar. 

Oppdatering innan ny konserveringskunnskap er svært viktig for faget. Også nettverkoppbygging med andre konserveringsavdelingar i landet er noko alle avdelingar treng” (s.6-7).

Arbeidsgruppen finner grunn til å ta denne vurderingen på alvor. Bergen Museum har de eldste og muligens også de største museale samlinger i Norge. I den såkalte Lerheimkomiteens innstilling, som lå til grunn for opprettelsen av Bergen Museum, ble det anslått at om lag 40 % av alt materiale om finnes ved landets mer enn 800 museer befinner seg her, ved dette ene museet. Det er altså store verdier Bergen Museum har ansvar for å ta vare på. Det museale materialet utgjør ikke bare en vitenskapelig ressurs, av interesse for spesialistmiljøer i inn- og utland. Som tidstypiske samlinger og utstillinger har det også betydelig kulturhistorisk interesse: Bergen Museums gamle samlinger er en rik og mangeartet beholdning av kulturelle ressurser som forvaltes på vegne av hele det norske samfunnet. Til sist er det klart at deler av samlingene er uerstattelige, og av nær sagt uvurderlig økonomisk verdi. 


Det er derfor et stort ansvar som påhviler universitetet og museet når det gjelder å mønstre en stab som er tilstrekkelig stor og faglig kvalifisert til å ta vare på verdiene på forsvarlig måte. Særlig gjelder dette bemanningen av Konserveringsavdelingen, som i denne sammenheng må fylle en helt grunnleggende funksjon. 


Arbeidsgruppen noterer seg at evalueringskomiteen vurderer behovet for stillinger ved Konserveringsavdelingen til om lag det dobbelte av hva avdelingen rår over i dag (s.9). Når museets gjenstandsmateriale ikke alltid kan sies å være i akseptabel stand, skyldes dette blant annet at avdelingen i senere år har mistet en rekke stillinger, og gjennom lengre tid har vært underbemannet. Arbeidsgruppen ser det imidlertid ikke som sin oppgave å foreslå økte bevilgninger til museet, og overlater disse vurderingene til museumsstyret som en utfordring for dets framtidige arbeid.


Evalueringskomiteen har imidlertid stilt krav til avdelingens faglige standard som bør kunne innfris uten dramatiske utvidelser av de økonomiske rammer. Komiteen har pekt på at de ansatte ved Konserveringsavdelingen bør ha fagutdanning på universitets- eller høyskolenivå, og være motivert for å engasjere seg i faglig utviklingsarbeid ved å ta del i konferanser, orientere seg i nyere faglitteratur osv. Komiteen har også understreket behovet for at det ved avdelingen finnes ansatte med forskningskapasitet. For å høyne det faglige nivå ved avdelingen er det nødvendig at den bidrar til vitenskapeliggjøring av sitt kunnskapsfelt gjennom egen konserveringsforsking. Med tanke på kulturfagenes forskningsmuligheter er det også ønskelig at avdelingen har forutsetninger for å gå inn i samarbeid om arkeologiske, kunsthistoriske osv. forskningsprosjekter. 

Til sist er det også grunn til å legge vekt på at Bergen Museum bør kunne bidra til konserveringsstudiet, som nå blant annet gis ved Universitetet i Oslo, ved å ta i mot studenter i de praksisperioder som er lagt inn i utdanningsforløpet.     


Disse vurderinger har arbeidsgruppen innarbeidet i sitt forslag til regler for konserveringsavdelingen, der det blant annet heter:

“Konserveringsavdelingen skal være et forskningslaboratorium. Den skal sikre personalets faglige utvikling gjennom egen konserveringsforskning, og bistå forskningsarbeidet ved De kulturhistoriske samlinger med konserveringsfaglig ekspertise” (§ 1)  

“Konserveringsavdelingen bestyres av en fast tilsatt leder med konservatorutdanning” (§ 2).

“Avdelingslederen sørger for at avdelingens arbeid er fagetisk forsvarlig og av god kvalitet, og legger til rette for kompetanseutvikling blant avdelingens personale” (§ 3). 

2.3.3. Bemanning

Evalueringskomiteen har understreket at det er nødvendig å fornye staben ved Konserveringsavdelingen. Arbeidsgruppen finner grunn til å ta denne vurderingen på alvor, og anbefaler at en følger komiteens råd om å lyse ut fire stillinger, blant dem en avdelingsleder,  så snart som råd. I vedlagte bemanningsplan er disse stillingene gitt en nærmere beskrivelse (stilling nr. 89, 90, 92 og 95). De som skal fylle disse stillingene, må være utdannet som konservatorer. Minst en av dem bør ha førstestillingskompetanse.

Stillingene bør lyses ut internasjonalt. Det er viktig at de lyses ut samlet, slik at det framgår at avdelingen nå står framfor en ny giv. På denne måten kan en kommunisere til mulige søkere at museet virkelig satser på at Konserveringsavdelingen skal bli et faglig utviklende og utfordrende arbeidssted. 


Lederen for Konserveringsavdelingen sa opp sin stilling våren 2000. Etter dette har museet lønnsmidler til å finansiere en av de anbefalte nytilsettinger. For de tre øvrige bør det søkes om omstillingsmidler.

Til denne fornyelsen av Konserveringsavdelingen hører det at museet må finne nye arbeidsoppgaver til tre av sine medarbeidere. Det er mange uløste oppgaver som museet trenger personale til å ta seg av. I tråd med Omstillingsavtalen vil det bli gitt tilbud om nye stillinger, eventuelt også utdanningsprogrammer for å kvalifisere seg til dem, slik at resultatet av denne omleggingen kan bli meningsfullt både for museet og for det berørte personale.   
2.4. Formidlings- og IT-avdelingen

I vedlagte forslag til Regler for Formidlings- og IT-avdelingen ved Bergen Museum er det fastlagt hvilke oppgaver avdelingen har ansvar for å løse. I § 1 heter det slik:

”Med basis i Bergen Museums samlinger skal avdelingen bistå med formidling av forskningsbasert kunnskap og opplevelse til det alminnelige publikum.

Avdelingen har ansvaret for de tekniske, pedagogiske og estetiske sider ved museets utstillingsproduksjon.

Avdelingen organiserer museets publikumskontakt i form av omvisninger, skoletjeneste, foredrag m.v.

Avdelingen sørger for at museets utstillinger, samlinger og arkiver gjøres tilgjengelig for publikum i elektronisk form.

Avdelingen har ansvaret for redigering og produksjon av Bergen Museums trykksaker og nettsider.

Avdelingen sørger for at museets arrangementer bekjentgjøres, og for at dets virke vies oppmerksomhet i massemediene.

Avdelingen har ansvaret for driften av museumsbutikkene og for vakt- og resepsjonstjenesten i utstillingslokalene.”

I den eksterne evalueringsgruppens rapport var en det en hovedkonklusjon at Bergen Museum må prioritere styrking av formidlingsarbeidet. Dette vil også arbeidsgruppen få understreke. Hvis en anlegger et strategisk perspektiv for videre organisasjonsbygging, blir dette særdeles tydelig. Med tanke på museets muligheter til å forsvare de nødvendige bevilgninger, er det påkrevd at dets materielle verdier og faglige ressurser blir bedre synlig overfor det omgivende samfunn. Med tanke på dets muligheter til støtte fra universitet og departement, er det påkrevd at museet klarer å stå fram med tidsmessig og attraktiv kunnskapsformidling, som et verdifullt ansikt utad for universitet. Til sist er det også klart at formidlingsarbeid gir inntekter som kan brukes til å videreutvikle museet. En har allerede tatt fatt på arbeidet med produksjon av utstillinger for utleie til andre museer og av elektroniske læremidler for salg til skoleverket, og dette arbeidet bør kunne trappes opp. Publikumstilstrømning betyr dessuten inntekter i form av inngangspenger og salg i museumsbutikkene. Med de samlinger, lokaliteter og faglige forutsetninger museet har, er det ikke urealistisk å sette seg som mål at publikumsoppslutningen skal dobles i løpet av et par år. Trolig er det slik Bergen Museum enklest og mest effektivt kan øke sin inntjening.


For å gi formidlingsarbeidet det nødvendige løft, er det påkrevd med en del investeringer. Dette har museets budsjett de seinere år ikke gitt rom for. De innsparinger en har vært nødt til å foreta har i særlig grad måttet ramme formidlingsarbeidet. Ett resultat er at alt arbeid med å modernisere museets permanente utstillinger er blitt utsatt på ubestemt tid. Med de utfoldelsesmuligheter driftsbudsjettet i dag gir, kan det sies at Formidlingsavdelingen er tilstrekkelig bemannet for sine oppgaver. Med tanke på de oppgaver som må løses for at universitetet skal få fullt utbytte av sitt museum, derimot, er det klart denne avdelingen bør styrkes med stillinger innen skoletjeneste, web-design, utstillingsteknikk m.v.       

Formidlingsavdelingen er museets største og mest sammensatte avdeling. Den skal ta hånd om all utstillingsvirksomhet i museets regi, og har i tillegg en rekke krevende oppgaver av typen markedsføring, IT-utvikling og publikasjonsvirksomhet. Den organiserer museumslektorer, utstillingsarkitekter, gartnere, vakter m.v. Den faglige ledelse av  avdelingen er et verv som ivaretas av en vitenskapelig ansatt, ved siden av forskning og andre forpliktelser som ligger til vedkommendes stilling. Selv om avdelingen har fungert tilfredsstillende på mange vis, vil arbeidsgruppen anbefale en del justeringer av arbeidsområde og ledelsesform. Alt i alt er det ønskelig å komme fram til en bedre fokusering og en strammere faglig ledelse av avdelingens virksomhet. 

2.4.1. ”Museumslektorene”

Ved Formidlingsavdelingen er det i dag tilsatt fire såkalte museumslektorer. Tre av dem representerer museets naturvitenskapelige fagområder, mens én representerer de kulturvitenskapelige. Til disse stillingene ligger det faglige ansvar for avdelingens virksomhet. De er besatt med vitenskapelig personale som har formidling som sin fremste forpliktelse. Selv om fagfolk fra de vitenskapelige avdelingene i mange tilfeller gjør en betydelig innsats i museets formidlingsvirksomhet, er det, spesielt på den naturvitenskapelige siden, særlig ved hjelp av disse stillingene en har søkt å sikre de vitenskapelige miljøenes medvirkning.   


Denne ordningen har bare til dels fungert etter hensikten. Arbeidsgruppen vil derfor anbefale at de fire museumslektorene overføres til de respektive samlingsavdelinger, og 

omgjøres til vitenskapelige stillinger med samlingsansvar. Forpliktelsen til formidling fordeles i stedet jevnt, på samtlige vitenskapelige ansatte. 


Dagens museumslektorer er førsteamanuenser med samme rett og plikt til forskningsarbeid som det øvrige vitenskapelige personale. Ved å knytte disse stillingene til samlingsavdelingene, vil en kunne få til en bedre arbeidsdeling når det gjelder å ta vare på samlingene. For den zoologiske samling av mikroskopiske preparater, og for den geologiske mineralsamlingen, den store arkeologiske steinaldersamlingen, samt muséhagens samling av botaniske objekter, vil en på denne måten kunne definere nye og mer hensiktsmessige faglige ansvarsforhold. Disse nye arbeidsområdene er skrevet inn i bemanningsplanen for samlingsavdelingene (stilling nr. 13, 17, 26 og 43).


Museets vitenskapelige personale deltar i varierende grad i formidlingsarbeidet. Enkelte gjør en stor innsats. Det er likevel grunn til å tro at museet har et visst potensiale på dette feltet som det gjenstår å hente ut. Når en anbefaler overføring av  museumslektorene til samlingsavdelingene, er det også for å understreke at formidling utgjør en viktig del av samtlige museumsansatte forskeres forpliktelser. Andre universitetsansatte deler sin tid mellom forskning, undervisning/veiledning og administrasjon. Den tid som for dem går med til undervisning og veiledning, tilsvarer det som normalt forventes av museumsforskerne med hensyn til arbeid med spesifikt museale oppgaver som samlingsarbeid og formidling. Selv om det til alle forskerstillinger ved universitetet hører et visst formidlingsansvar, er det altså for museumsansatte mer omfattende enn for andre. 


Museets kunnskapsformidling omfatter en rekke forskjellige aktiviteter: Utstillingsarbeid, omvisninger, skoletjeneste, foredrag, svar på henvendelser fra publikum og massemedia, produksjon av avisartikler og populærvitenskapelige skrifter m.v. De vitenskapelig ansatte må, alt etter sine interesser og talenter, i stor grad kunne velge sine arbeidsoppgaver innenfor dette varierte feltet, og innfri sine formidlingsforpliktelser på forskjellige vis. Det må også understrekes at de som, gjennom avtaler mellom museumsavdelingene og instituttene, påtar seg faste undervisnings- og veiledningsoppgaver, må kunne regne med å få sin formidlingsplikt tilsvarende redusert. Arbeidsgruppen gjør likevel regning med at museet, ved å poengtere formidling som et felles ansvar, vil kunne tilføre denne virksomheten  faglige ressurser som alt i alt er større og mer varierte enn hva en har fått til med dagens ordning. 

2.4.2. Muséhagen

Formidlingsavdelingen har i dag ansvar for Muséhagen. Den har derfor ansatt to gartnere og en hjelpearbeider (stilling 69, 70 og 71 i bemanningsplanen). 

Muséhagen ble i sin tid tid anlagt som en botanisk hage til støtte for museets forsknings- og formidlingsarbeid. Etterhvert oppsto også behov for å bruke den til å støtte opp om den akademiske undervisningen i botanikk. Etter etableringen av Det norske Arboret og den nye botaniske hage på Milde, i de siste årene samlet kalt Senter for arboret og hagedrift, er driften i Muséhagen blitt nedbemannet. Etter nedbemanningen ble driften av hagen meget sårbar. Ved sykdom og ferieavvikling har det inntruffet at bare hjelpearbeidere har vært tilbake - en faglig sett uholdbar situasjon.  

Hagen er også blitt omlagt. I dag oppfattes den først og fremst som en utstillingshage. Etter at den i 1996 ble overført til Bergen Museum, har den tjent som et utstillingsvindu for den forskning som foregår ved Botanisk institutt og ved Senter for arboret og hagedrift.


Gjennom evalueringen av Bergen Museum framkom det synspunkter som kan tyde på manglende faglig kontakt, både av faglig gartnermessig og botanisk vitenskapelig art, mellom Muséhagen og Senter for arboret og hagedrift. Dersom en slik situasjon skulle få utvikle seg videre, ville det være uheldig med tanke på Muséhagens framtidige kvalitet.


Muséhagen vil, tross vedtak om at den primært skal nyttes som utstillingshage, i lang tid framover også være oppholdsted for en rekke busker og trær av stor vitenskapelig og undervisningsmessig betydning. Det er en rekke eksempler på vekster som er blitt innplantet i tidligere perioder, og som i dag kun befinner seg her. Mange av dem kan, av såvel edafiske som klimatiske årsaker, og fordi enkelte av dem også er store, vanskelig flyttes på. Senteret på Milde er dessuten "baklageret" for Muséhagen, og vil måtte måtte være det også i fortsettelsen. Videre foreligger det avtaler med Senteret om vannings-vakter i helgene og om produksjon og oppbevaring av utstillings-materiale. 


For å styrke de faglige kontaktene og sikre best mulig støtte til arbeidet med Muséhagen, er det blitt foreslått å overføre ansvaret for Muséhagen til virksomhetene på Milde. Driften av Muséhagen og Senteret har så mange felles trekk, at en overføring på mange måter kan forekomme naturlig. Med en slik løsning vil Muséhagen i langt større grad enn i dag kunne dra nytte av den gartnermessige og øvrige faglige ekspertise som finnes i det vesentlige større miljøet. 


Å administrere Muséhagen fra Milde kan imidlertid vise seg å bli en tungvint ordning. Blant annet kan det bli vanskelig å organisere gode nok kommunikasjons- og 

transportrutiner. Arbeidsgruppen vil derfor oppfordre styret til å utrede alternative løsninger. En slik løsning kan inneholde følgende punkter:
· Det inngås en samarbeidsavtale mellom Bergen Museum og Senter for arboret og hagedrift. Avtalen bør inneholde bestemmelser om faglig og praktisk bistand til garnterne, om felles faglig og økonomisk innsats i utstillingsarbeidet, og om forpliktelser til den langsiktige planlegging og utvikling av hagen.

· Det opprettes et fagråd for Muséhagen. I dette rådet har museets egne gartnere og botanikere, og representanter fra fagmiljøene ved Botanisk institutt og Senter for arboret og hagedrift, plass. Rådet drøfter driftsformer, vedlikehold, beplantning m.v., samt utstillingsprosjekter i Muséhagen.

· På samme måte som for museets øvrige samlinger, utpekes en vitenskapelig ansatt som samlingsansvarlig for Muséhagen. Denne ordningen bør kunne sees i sammenheng med forslaget om overføring av museumslektoren i botanikk fra Formidlings- og IT-avdelingen til det botaniske fagmiljø ved De naturhistoriske samlinger. Den samlingsansvarlige pålegges et særlig ansvar for å se til at fagrådet møtes jevnlig og at samarbeidsavtalen følges opp.

En slik ordning vil kunne legge til rette for hensiktsmessig koordinering av formidlings- og samlingsarbeidet de to miljøene imellom. I den grad dette lykkes, må det oppfattes som en gevinst, ikke bare for museet, men også for senteret, som slik vil 

få  tilgang til nye ressurser av både forsknings- og formidlingsmessig verdi. 

2.4.3. Bemanning og ledelse

Dersom arbeidsgruppens anbefalinger blir fulgt, står Formidlings- og IT-avdelingen igjen med en stab som er mer spesialisert og bedre samlet omkring det museale formidlingsarbeid. Fire museumslektorer og eventuelt to gartnere samt en hjelpearbeider flyttes etter dette forslaget ut av avdelingen (se ovenfor, avsnitt 2.4.1 og 2.4.2), samtidig som museets tre dokumentasjons- og IT-ansvarlige flyttes inn (avsnitt 2.1).  Av tiltak som peker i samme retning, anbefales det 1) at en stilling med ansvar for museets publikasjonsvirksomhet overføres fra direktørens stab, 2) at en tegner overføres fra De kulturhistoriske samlinger, og 3) at det utformes en ny stilling med ansvar for oppgaver innenfor bildedokumentasjon og kopiering.  

Som forslaget til bemanningsplan viser, vil Formidlingsavdelingen etter dette bestå av 

· en avdelingsleder (se nedenfor) 

· to utstillingsarkitekter (stilling 61 og 62),  

· en informasjonsleder/redaktør (stilling 60), 

· en tegner (stilling 68),

· to ingeniører med IT-ansvar (stilling 65 og 66),

· en ingeniør med oppgaver innen bl.a. kopi-produksjon for salg (stilling 64)

· en fotograf med særlig ansvar for digital bildebehandling (stilling 67), 

· en preparant med ansvar for vedlikehold av utstillingene (stilling 63), 

· en konsulent med ansvar for daglig personaladministrasjon og økonomistyring  (stilling 8),  

· to vestibylevakter (stilling 72 og 73) og 
· 15 vakter med ansvar for utstillingslokalene (stilling 74-88), alle i mellom om lag 7,5 og 60 % stilling, samt eventuelt

·  to gartnere og en hjelpearbeider (stilling 69, 70 og 71).

Ledelsen av Formidlingsavdelingen har til nå vært et verv som har gått på omgang mellom museumslektorene. Dette vervet har det vært nødvendig å skjøtte ved siden av en rekke andre arbeidsoppgaver. De som til nå har hatt dette vervet, har vært  kvalifisert innenfor sine respektive vitenskapelige disipliner, men har stort sett ikke hatt formell kommunikasjons- og formidlingsfaglig utdanning. 


Arbeidsgruppen har funnet at Formidlingsavdelingen bør styrkes med en fast tilsatt, profesjonell museumsadministrator og -formidler som leder. Til stillingen hører ansvaret for den faglige og administrative ledelse av avdelingens arbeid. Først og fremst skal den sikre organiseringen av museets utstillingsproduksjon, skoletjeneste, publikumskontakt og særlige arrangementer, samt mediekontakt og markedsføring. Den som skal fylle denne stillingen bør ha erfaring med museumsadministrasjon, samt høyere utdanning innen museologi eller et fag av tilsvarende nytte for museal kunnskapsformidling, så som kulturvern og kulturformidling, pedagogikk, medie- eller kommunikasjonsvitenskap, helst med relevant spesialisering. De arbeidsoppgaver som foreslås lagt til denne stillingen framgår også av vedlagte bemanningsplan (stilling 60).  Det ansvar og den myndighet som tilkommer stillingen framgår av arbeidsgruppens forslag til Regler for Formidlings- og IT-avdelingen  (§ 2). 


Arbeidsgruppen ser det som et nødvendig tiltak for å styrke Formidlingsavdelingen at det blir opprettet en slik lederstilling. I inneværende år har museet engasjert en informasjonskonsulent med særlig ansvar for mediekontakt og  markedsføring. Dette engasjementet har vært begrunnet i særlige oppgaver i forbindelse med museets 175-års-jubileum. Når engasjementstiden er over, blir det mulig å finansiere en ny lederstilling ved å hente lønnsmidler her. 

Formidlings- og IT-avdelingen er i sitt arbeid avhengig av museets ekspertise på de ulike fagområder. For å sikre kvaliteten på avdelingens arbeid, anbefales det at

· Det oppnevnes en egen styringsgruppe, med representanter for de aktuelle fagområder, for hvert større utstillingsprosjekt.

· Det oppnevnes representanter for museets øvrige avdelinger til et permanent fagråd for Formidlings- og IT-avdelingen. Rådet skal fremme synspunkter på avdelingens prioritering av arbeidsoppgaver, og bidra til kvalitetssikring ved at relevante faglige vurderinger blir lagt til grunn for dens arbeid (se forslag til Regler for Formidlings- og IT-avdelingen, § 3).

IV. EKSTERNT FINANSIERT VIRKSOMHET

1. Kollegiebehandlingen

I saksforelegget til Kollegiets behandling av evalueringsrapporten om Bergen Museum (DAK-sak 93/00), blir museets oppdragsvirksomhet viet særskilt oppmerksomhet: 

”Det blir fremhevet i den eksterne evalueringsrapporten at forskningsprosjekter som er generert utenfra kan bidra til å utvikle tverrfaglig samarbeid, og at det både finnes behov og marked for museets oppdragsvirksomhet. Det må arbeides videre for å finne en tjenlig løsning for organisering av oppdragsvirksomheten. Museet bør foreta en grundig evaluering av strategi, organisering og økonomi i denne delen av museets virksomhet før man endelig fastlegger hvordan virksomheten skal drives.

… Det har vært trukket frem i høringsrunden at oppdragsvirksomheten trolig har et potensiale som museet bør utnytte bedre. Dersom denne delen av virksomheten skal kunne gi de ønskede resultater og også gi finansiering av øvrige aktiviteter ved institusjonen, er en imidlertid avhengig av å ha effektive administrative funksjoner som er innrettet mot at prosjektene skal gi de økonomisk målsettingene som er forutsatt … Museet bør så snart som mulig foreta en vurdering av alternative måter å organisere oppdragsvirksomheten på, slik at organiseringen blir tilpasset de nye utfordringene en møter og slik at virksomhetens potensiale blir utnyttet.”

2. Intern uenighet

Bergen Museums eksternfinansierte virksomhet har i prøveperioden vært koordinert av en oppdragssjef tilknyttet direktørens stab. Denne ordningen kan bare sies å ha vært delvis vellykket. Det er flere grunner til dette. Noen av problemene har bunnet i intern uenighet om hva som skal gjelde for oppdragsvirksomhet, og om hvem som har ansvar for slike prosjekter:

· Flere av fagmiljøene har ment at oppdragssjefen bare burde koordinere tverrfaglige oppdrag. De har derfor fortsatt å organisere den øvrige eksternfinansierte virksomhet som en del av instituttets, ikke som en del av Bergen Museums, aktivitet. 

· Den arkeologiske utgravningsvirksomheten, som er regulert av Kulturminneloven, er periodevis blitt holdt utenfor oppdragssjefens ansvarsområde. Instituttets begrunnelse for dette har vært at dispensasjonsmyndigheten har vært tillagt styrer ved Arkeologisk institutt, ikke direktøren ved Bergen Museum. 

· Det er blitt argumentert for at deler av den eksternt finansierte oppdragsvirksomhet ved Arkeologisk avdeling ikke bør betraktes som oppdrag, ettersom denne virksomheten er å anse som lovpålagt. Utgangspunktet for et slikt resonnement er at museets oppgaver følger av lov om kulturminner og tilhørende forskrifter. Det har vært hevdet at når sentrale myndigheter plasserer et slikt ansvar på museet, innebærer dette at Universitetet i Bergen må dekke utgiftene til den nødvendige saksbehandling og infrastruktur over sitt ordinære budsjett. 

· I prøveperioden har tilsettingsmyndigheten for museets vitenskapelig personale ligget til fakultetene, mens det økonomiske ansvar har vært tillagt Bergen Museum. Dette har blant annet medført at museet ikke har hatt mulighet til å styre enkelte institutters praksis med midlertidig tilsetting innenfor oppdragsvirksomheten. Museet har derfor ikke hatt kontroll med disposisjoner som  kan innebære at det pådrar seg arbeidsgiveransvar.  

De problemer Bergen Museum har slitt med på dette feltet bunner altså til dels i den ”doble styringsstruktur” som ble omtalt ovenfor. De vitenskapelige avdelinger har vært del av både institutt og museum, på slikt vis at instituttledelsen har kunnet holde oppdragssjefen utenfor behandlingen av saker som angår museets oppdragsvirksomhet, og treffe avgjørelser som museet har måttet stå økonomisk ansvarlig for. Med de endringer i museets styringsstruktur som er vedtatt av Kollegiet og forsøkt konkretisert overfor, vil de viktigste forutsetningene for denne uholdbare situasjonen være fjernet. Beslutningsmyndighet i saker som angår de vitenskapelige avdelingene vil fra nå av være lagt til museets egne organer. Museet er dermed i stand til å samordne oppdragsvirksomheten, etter retningslinjer det selv ser seg tjent med. Eventuell uenighet om disse retningslinjene vil kunne avklares av de kompetente organer;  vedtak vil være bindende for alle museets ansatte. Dermed vil organisasjonen være satt i stand til å få kontroll med sin egen virksomhet. 


Spesielt viktig er det i denne sammenheng av Bergen Museum nå får tilsettingsmyndighet for vitenskapelig personale, og at museets direktør innstiller ved tilsetting i tekniske og administrative stillinger. Med dette vil en kunne oppfylle universitetsdirektørens forutsetning for effektiv oppdragsadministrasjon (DAK-sak 93/00), ved at

”den som innehar det overordnede ansvaret for denne delen av virksomheten har styringen over samtlige kostnadssider. Dette må blant annet innebære at den personen som foretar dimensjonering av personalressurser og foretar tilsettingen på prosjektene også innehar budsjettansvaret for denne delen av virksomheten.”

Etter dette vil den situasjon i prinsippet ikke lenger kunne oppstå, at disposisjoner som medfører konsekvenser for Bergen Museums arbeidsgiveransvar fattes uten museumsledelsens vitende og utenfor dens kontroll. 

3. Hva er eksternt?

Arbeidsgruppen har sett grenseoppgangen mellom eksternfinansiert og annen virksomhet som sentral med hensyn til den videre organisering av oppdragsvirksomheten ved Bergen Museum. Siden det er blitt hevdet at lovpålagte oppgaver ikke kan anses som eksterne, finner gruppen det innledningsvis nødvendig å presisere hvordan forholdet mellom de to typer virksomhet er å oppfatte. 

I Forvaltningshåndboken heter det slik:

"Med eksternt finansiert virksomhet forstås all virksomhet som ikke er

finansiert over Universitetet i Bergens ordinære budsjett. Dette omfatter

både faglige og administrative oppgaver. De faglige oppgavene omfatter

grunnforskning og anvendt forskning, utviklingsarbeid, undervisning og

konsulentvirksomhet. De administrative oppgaver omfatter

prosjektadministrasjon og andre administrative tjenester for oppdragsgivere."

Lønn og drift på universitetets ordinære budsjett bevilges over kapitlene 026101 (post 50 fra 2001) og 028101. Alle andre bevilgninger regnes som ekstern finansiering. Dette gjelder uavhengig av hvem som er oppdragsgiver. Oppdragsgiver kan være en offentlig, halvoffentlig eller privat virksomhet.

Det aller meste av ekstern finansiering føres i 2000 på kapitel 026121, men noe

føres også på fremmedkapitler direkte. Eksterne prosjekter føres i prosjektnummerserien 100000 til 699999.

Ifølge Kulturminneloven, og sett i lys av Forvaltningshåndbokens definisjoner, er  lovpålagt arkeologisk utgravingsvirksomhet eksternfinansiert. Museets og universitetets forpliktelser etter lov og forskrift innebærer at en påtar seg oppdrag av denne karakter. Finansieringsansvaret for disse arkeologiske undersøkelsene er i lov og forskrift plassert hos tiltakshaver, dvs. hos den som søker å iverksette virksomhet som kommer i konflikt med vernehensyn. Så fremt denne part ikke skulle være universitetet selv, er de påkrevde utgravningsprosjekter å anse som eksternfinansiert virksomhet.

4. Organisering i Bergen Museum

Arbeidsgruppen forslår en organisering av oppdragsvirksomheten innenfor Bergen Museum, etter følgende retningslinjer:

· Nåværende ordning med oppdragssjef opphører fra 31.12.00. Direktøren ved Bergen Museum overtar ansvaret for organiseringen av all eksternt finansiert virksomhet ved museet. Styrelederen overtar det overordnete faglige ansvar.

· Det tilsettes en førstekonsulent, med tittel Oppdrags- og utviklingsleder, med erfaring fra oppdragsvirksomhet/oppdragsadministrasjon, som koordinator for det eksternt finansierte oppdrags- og utviklingsarbeid. Sammen med denne stillingen må det også være en økonomikonsulent, med ansvar for daglig økonomistyring og regnskap.

· Disse stillingene skal fungere som en fellestjeneste for oppdrags- og utviklingsvirksomheten ved samtlige avdelinger. Førstekonsulenten skal ha personal- og økonomiansvar for alt eksternt finansiert personale og ansvar for frikjøp av fast tilsatt personale i prosjektperioder. Alle prosjekter med hel eller delvis ekstern finansiering skal registreres her, med prosjektnummer og regnskapsansvar. 

· Det utarbeides en egen prosjekthåndbok tilpasset oppdragsorganiseringen ved Bergen Museum, med utgangspunkt i  SEP-håndboken. Hovedhensikten er å sikre at medarbeiderne ved Bergen Museum har ett og samme rammeverk for prosjektstyringen. Videre skal prosjekthåndboken sikre høy kvalitet i planleggingen, gjennomføringen og avslutningen av prosjektene. Den skal også synliggjøre oppdragsvirksomhetens plass i museets organisasjonen.

Organisasjonskartet for den eksternt finansierte virksomhet foreslås utformet slik:









Håndteringen av eksternt finansierte oppgaver følger, etter de retningslinjer som ble angitt ovenfor, følgende prosedyre:

· Direktøren har, i samråd med styreleder, til oppgave å initiere prosjekter av så vel tverrfaglig som enkeltfaglig karakter. Slike initiativer kan og bør også komme fra fagmiljøene. 

· Fagmiljøene vil i hvert tilfelle få ansvaret for utforming av søknader. Dette må gjøres i samråd med oppdrags- og utviklingsleder, som kan ha viktige bidrag å tilføre i en søknadsprosess.

· Ved innvilget prosjekt har oppdrags- og utviklingsleder, i samarbeid med fagmiljøene, ansvaret for å utarbeide kontrakter,  både mot oppdragsgiver og prosjektpersonale, og for å kontrollere at prosjektene blir etablert med ansvarlige prosjektledere og en riktig bemanning. 

· Alle prosjekt- og tilsettingskontrakter går, etter intern kontroll i Bergen Museum, til godkjenning hos personal- og økonomidirektøren ved UiB. Videre blir de enkelte prosjekter tildelt prosjektnummer fra Fondsavdelingen. 

· Hvert prosjekt skal ha en faglig prosjektleder med ansvar for fremdrift, økonomistyring og rapportering.  

5. Økonomi 
Det må lages årsbudsjett for oppdragsvirksomheten ved museet. Oppdragsvirksomheten må fullt ut finansiere lønnsdekning og administrative kostnader. Hvert prosjekt må dekke utgifter til lønn under sykdom, drift, kontorhold, telefon, husleie, renhold, datanettleie og utstyr. I tillegg må det legges opp til et overskudd som skal dekke uforutsette utgifter og finansiering av meriterende studieperioder for eksternt finansiert, fast tilsatt personale. 

I løpet av 2001 vil det bli tatt stilling til om hele overhead-summen skal tilfalle Bergen Museum for prosjekter i museets regi. Av denne summen skal det betales husleie, rengjøring, telefonutgifter, felles datanettleie, m.m. En vet ennå ikke hvordan disse kostnaden kommer til å slå ut i praksis. Museet må i alle tilfeller fastsette et nivå på overheadmidlene som sikrer dekning på alle kostnadsområder. 

Det må være en høyt prioritert oppgave å komme fram til avtaler med de eksternt finansierte forskningsmiljøene ved UiB som avleverer sitt materiale til museet, om medfinansiering av kostnadene i forbindelse med mottak og magasinering. Det er en viktig og sentral funksjon for museet å ta imot og lagre for eksempel arkeologiske gjenstander og ulikt naturhistorisk materiale, som i dag blir betraktet som miljøprøver.  Miljøprøver utgjør etter hvert en vesentlig del av vår felles  ”nasjonale hukommelse”, som museet må få en kompensasjon for å ta imot og lagre. En regner med at det skal være mulig å oppnå enighet om å legge inn en viss økonomisk dekning for disse utgiftene i hvert nytt forskningsprosjekt som genererer museumsmateriale i regi av UiB-institutter og andre.
6. Bemanning

Personale som arbeider med eksternt finansierte prosjekter, vil ha sitt arbeidssted i sine 

respektive fagmiljøer og ved sine avdelinger. De vil imidlertid være organisert som en 

stab for oppdragsvirksomhet under museets sentrale administrasjon. 

Hvert fagområde har ansvar for å initiere relevante eksternt finansierte 

forsknings-, formidlings- og undervisningsprosjekter m.m., og for å undersøke mulighetene for å involvere andre  fagområder i prosjektene når dette er faglig sett tjenlig. 

I vedlagte organisasjons- og bemanningsplan omtales de eksternt finansierte stillinger som nr. 27, 31, 48-54 og 96. Her følger en samlet oversikt over museets bemanningsressurser på oppdragsområdet:

Direktørens stab

Museets direktør har ansvar for organisering av alle eksternt finansierte oppdrag. Han/hun assisteres av:

· En førstekonsulent, Oppdrags- og utviklingsleder, med ansvar for prosjektadministrasjon, økonomi og oppfølging av kontrakter. Frikjøpes med prosjektmidler.

· En konsulent med daglig ansvar for budsjetter og regnskap. Frikjøpes med prosjektmidler

De kulturhistoriske samlinger

Arkeologi 

· Syv faste, eksternt finansierte forskerstillinger, med faglig ansvar for innhenting av nye oppdrag, prosjektplanlegging, gjennomføring av feltarbeid og rapportskriving i forbindelse med arkeologisk utgravningsvirksomhet, samt for konsekvensanalyser, utvikling av undervisningsopplegg, utvikling av formidlingsprosjekt, eksternt finansierte forvaltningsoppgaver, m.m.

· Prosjektassistenter tilsettes ved behov på enkeltprosjekt i tidsavgrenset periode

· Ordinært tilsatt vitenskapelig personale frikjøpes etter behov 

Sosialantropologi

· Ordinært tilsatt vitenskapelig personale frikjøpes etter behov

· Prosjektassistenter tilsettes ved behov på enkeltprosjekt i tidsavgrenset periode

Kunst- og kulturhistorie 

· Ordinært tilsatt vitenskapelig personale frikjøpes etter behov

· Prosjektassistenter tilsettes ved behov på enkeltprosjekt i tidsavgrenset periode

De naturhistoriske samlinger
Botanikk 

· En halv eksternt finansiert forskerstilling i paleoøkologi, med ansvar for innhenting av nye oppdrag, prosjektplanlegging, gjennomføring av feltarbeid og rapportskriving.

· Prosjektassistenter tilsettes ved behov på enkeltprosjekter i tidsavgrenset periode

· Ordinært tilsatt vitenskapelig personale frikjøpes etter behov

Geologi 

· Ordinært vitenskapelig personale frikjøpes etter behov 

· Prosjektassistenter tilsettes ved behov på enkeltprosjekt i tidsavgrenset periode

Zoologi 

· 0,75% eksternt finansiert ingeniørstilling i osteologi med ansvar for faste oppdrag fra Riksantikvaren

· 2,5 teknikerstillinger frikjøpes av tilskuddsmidler fra institusjoner utenfor museet
· Det kan være behov for en fast eksternt finansiert forskerstilling i osteologi

· Ordinært vitenskapelig personale frikjøpes etter behov

· Prosjektassistenter tilsettes ved behov på enkeltprosjekter i tidsavgrenset periode

Fellesavdelinger

Avdelingene har ansvar for initiering av relevante, eksternt finansierte prosjekter, og for  å involvere personale ved andre avdelinger når dette er påkrevd av faglige grunner.

Formidlings- og IT-avdelingen

· Teknisk personale (for eksempel utstillingsarkitekter) frikjøpes til prosjekter etter behov

· Teknisk personale frikjøpes etter behov ved at lønnskostnader legges inn i prisen på IKT-basert læringsprogrammer og lignende utviklet for eksterne oppdragsgivere.

Konserveringsavdelingen

· Teknisk personale frikjøpes etter behov ved at lønnskostnader legges inn i prisen på kopierings- og restaureringsarbeider for eksterne oppdragsgivere.

7. Unifob-løsningen

I saksutredningen fra universitetsdirektøren i DAK-sak 93/00 blir det pekt på at innlemming i Unifob kan være en tjenlig løsning for organiseringen av museets oppdragsvirksomhet.

”På bakgrunn av den pågående gjennomgangen av Unifobs organisering, bør man vurdere å organisere oppdragsvirksomheten ved museet som en enhet i Unifob. Forutsetningen er imidlertid at en slik enhet kan forventes å oppebære samtlige kostnader forbundet med virksomheten, inklusive administrasjon og lokalleie, samt ha en viss inntjening utover dette. Universitetsdirektøren viser ellers til de etablerte ordninger for universitetets oppdragsvirksomhet og vil på det nåværende tidspunkt ikke gå inn for at det opprettes en egen oppdragsavdeling innenfor Bergen Museum.”

Det omorganiserte Unifob er tenkt som en institusjon som skal synliggjøre kompetansen ved Universitetet for potensielle oppdragsgivere, både offentlige og private. Den tradisjonelle, disiplinorienterte organisering ved universitetet virker fremmed på mange oppdragsgivere, hvis utgangspunkt er faglige problemstillinger som går på tvers av vitenskapelige disipliner og spesialiteter. For å møte denne utfordringen vil Unifob bli organiseret i enheter med basis i brede faglige temata som i prinsippet skal dekke alle universitetets fagdisipliner. Enhetene skal kunne omfatte alle typer faglige aktiviteter: grunnforskning, anvendt forskning, undervisning, utviklingsarbeid og konsulenttjenester.

 
Temamessig rår museet over et bredt felt av kompetanser som i stor utstrekning er etterspurt av samfunnet. Det er likevel usikkert om man kan få til en oppdragsavdeling i Unifob som er stor nok til å finansiere alle omkostninger. I den forbindelse bør man vurdere om det kan være fornuftig å innlemme museets eksternt finansierte virksomhet  i Unifob-avdelingen Senter for anvendt miljøforskning (SAM), eller i deler av denne som omfatter Laboratoriet for ferskvannsøkologi og innlandsfiske (LFI).  I en slik sammenslåing vil man trolig kunne bruke en etablert ledelse og administrasjon som, med en styrking på den administrative siden fra museet, vil kunne fungere som en profesjonell oppdragsorganisasjon  fra starten av. Dette er helt sentrale spørsmål som må avklares før en eventuell overføring av denne virksomheten fra museet til Unifob.

Generelt vil man kunne organisere museets oppdragsvirksomhet som prosjekter under en Unifob-avdeling. Leder for en slik avdeling må være en person med professorkompetanse i et av de fagområder virksomheten omfatter. Avdelingen skal ha et avdelingsstyre med mandat å utvikle avdelingens faglige strategi samt å se til at forholdet til universitetets søstermiljøer ivaretas. Funksjonen som styreleder ved en Unifob-avdeling innehas av dekanatene. I dette tilfellet må det bli lederen for museumsstyret som går inn i denne rollen.

Et organisasjonskart for den eksternt finansierte virksomheten ved Bergen Museum, organisert som en Unifob-avdeling, kan tenkes å bli seende slik ut:



 





I denne modellen har forskningssjefen ansvar for at alle prosjekter har en ansvarlig leder og riktig bemanning. Han/hun skal i samarbeid med prosjektleder og dennes fagmiljø, utarbeide kontrakter både mot oppdragsgiver og prosjektpersonale. Prosjektleder er faglig ansvarlig for prosjektet og har videre ansvar for fremdrift, økonomistyring og rapportering.  Prosjekter som skaffer fram nytt museumsmateriale må, etter avtale med de samlingsansvarlige konservatorer, sikre ivaretakelse av materialet i ettertid. Prosjektleder har ansvaret for at dette materialet blir levert til museet i en slik stand og med en merking  som er i samsvar med de krav den enkelte samlingsleder ønsker. 

Denne organiseringen innebærer en markant desentralisering av myndighet i forhold til dagens situasjon. Avdelingene vil få vide fullmakter. De vil blant annet få kontraktsignatur. De vil få ansvar for selv å skaffe tilstrekkelige inntekter til at de kan dekke alle sine løpende utgifter, og de vil få vide fullmakter innen personaladministrasjon. Den faglige kontakten mot museet søkes samtidig sikret ved at styreleder også er leder for Unifob-avdelingen, og ved at de prosjekttilsatte beholder sine fysiske arbeidsplasser i museumsmiljøet. 

V. FORSLAG TIL FUNKSJONSPLAN FOR BERGEN MUSEUM

Funksjonsplanen inneholder en oversikt over hvilke oppgaver som skal ivaretas av museet. Planen presenteres i tråd med organisasjonskartet som ble presentert i rapportens del III. I tillegg til oppgavene som oppsummeres nedenfor, kommer oppgaver knyttet til ledelsesfunksjonene ved museet (rapport, del II).

ADMINISTRASJONEN 

Administrasjonen ved Bergen Museum organiseres i direktørens stab og ivaretar forvaltnings-, utviklings- og saksbehandlerfunksjoner. Administrasjonen er felles for alle enhetene ved Bergen Museum, og skal følgelig yte tjenester overfor alle avdelingene. Det vil være behov for administrative tjenester ved avdelingene, og det er nødvendig at enkelte i administrasjonen har sin arbeidsplass der. 

Administrasjonen ledes av en direktør og tillegges følgende oppgaver: Utrednings- og utviklingsarbeid, planlegging og rapportering (årsplaner/årsrapporter), sekretærfunksjon for styre og utvalg, koordinering mellom avdelingene, intern informasjon, kontraktarbeid, personalsaker, økonomiforvaltning, administrasjon av eksternt finansiert virksomhet, administrative støttetjenester og sikkerhetsvurderinger.

En ”Norgesnett-stilling” som professor II, med ansvar for kulturlandskapsforsking, er tilknyttet administrasjonen. Stillingen skal arbeide med utvikling av undervisningstilbud, kurstilbud og formidling innenfor fagfeltet, i samarbeid med relevante fagmiljøer ved Bergen Museum og Høgskolen i Sogn og Fjordane. I forbindelse med utviklingen av museumsundervisning og tilbud innen videreutdanning, kan det også bli aktuelt å knytte en 20% stilling i nyere tids kulturhistorie og bygningsvern til museet.

SAMLINGSAVDELINGER

De vitenskapelige samlingene er utgangspunktet for organisering og bemanning av Bergen Museum. Det er oppgaven med å samle inn, bevare, utvikle, utforske og formidle disse som langt på vei gir den foreslåtte organiseringen. Samlingenes oppbygning i zoologiske, botaniske, arkeologiske, osv. spesialsamlinger, gjør i seg selv krav på høyt kvalifisert personale fra hver av de vitenskapelige  disipliner. Ved museet vil det etter omorganiseringen bli to tverrfaglige samlingsavdelinger: De naturhistoriske og De kulturhistoriske samlinger. Avdelingsleder velges for 3 år om gangen blant de vitenskapelig tilsatte ved avdelingen (jfr. Rapport, avsnitt II.2.3.1 og 2.3.2).

DE NATURHISTORISKE SAMLINGER
De naturhistoriske samlinger består av fagområdene botanikk, geologi og zoologi, med tilhørende vitenskapelige samlinger. 

A. De botaniske samlinger (Allégaten 41)

Enheten inneholder i dag Herbarium BG (Bergen), som er preparert og presset plantemateriale. Videre består disse samlinger av spritsamlingen, den forstbotaniske samling, det tørkede men ikke pressede plantematerialet og de subfossile samlingene. I tillegg finnes enkelte spesialsamlinger, bl.a. Miranda Bødtkers plantetegninger.

Herbariene er delt opp i det nordiske karplanteherbariet, generalherbariet (arktis og world-wide), kryptogramherbariet (alger, lav, mose og sopp). Omfanget av det pressede plantematerialet er på knapt 1 million eksemplarer, og har en del internasjonalt viktige spesialsamlinger. Flere av samlingene er under kraftig vekst.

De botaniske samlinger har som oppgave å bygge opp, vitenskapelig bearbeide, forvalte og sikre samlingene av norsk og utenlandsk flora, samt formidle kunnskap om botanikk gjennom undervisning, formidling, publisering, ekskursjoner, m.m. Forskningen varierer noe med det aktuelle personalet, men retter seg generelt mot taxonomi, plantegeografi/florahistorie og vegetasjonsøkologi/paleoøkologi og vegetasjonshistorie. Undervisning og studentrådgiving blir utført etter nærmere avtale med fakultetet.

B. De geologiske samlinger (Allégaten. 41)

Samlingene består av Mineralsamlingen, Vestlandssamlingen av bergarter, Norgessamlingen for øvrig, Fossilsamlingen, Bergartskjernesamlingen, Marin/kvartærsamlingen og Tynnslipsamlingen, foruten Dokumentsamlingene. I tillegg eksisterer det en undervisningssamling og en samling internasjonale bergartsprøver av mer eller mindre tilfeldig karakter. Samlingene er for tiden under registrering og omfatter anslagsvis 350 000 objekter. 

De geologiske samlinger har som oppgave å vedlikeholde og systematisere samlingene, gjøre dem tilgjengelig for forskning og undervisning, samt formidle kunnskap om geologi generelt og Vestlandets geologi spesielt gjennom undervisning, veiledning, foredrag, ekskursjoner, utstillinger, publikasjoner og i fremtiden også internett. Avdelingens forskning fokuserer for tiden på Vestlandets berggrunn samt på petroleumsrelaterte problemstillinger. Undervisning og studentrådgiving blir utført etter nærmere avtale med fakultetet.

C. De zoologiske samlinger (Muséplass 3)

De vitenskapelige samlingene inneholder over 1.000.000 katalogiserte enheter foruten en stor samling av jordfunne fossile bein, hovedsakelig gravet ut av landets arkeologer. De sprit-fikserte objektene befinner seg i leide lokaler på Midttun mens det øvrige er i Muséplass 3.

De zoologiske samlinger har som oppgave å drive forskning, innsamling, bevaring og formidlingsarbeid innenfor fagområdene zoologisk systematikk, fylogeni, dyregeografi, faunistikk, økologi, adferdsøkologi, molykylær systematikk og arkeozoologi. Fagområdet har også ansvaret for undervisning i fagretningen Systematisk zoologi som ligger til Det matematisk-naturvitenskapelige fakultet. Undervisning og studentrådgiving blir utført etter nærmere avtale med fakultetet.

DE KULTURHISTORISKE SAMLINGER

De kulturhistoriske samlinger består av fagområdene sosialantropologi, arkeologi og kunst- og kulturhistorie.

A. De etnografiske samlinger (Håkon Sheteligsplass 10) 

De vitenskapelige samlingene inneholder over 10.000 etnografiske gjenstander fra forskjellige deler av verden. I tillegg er det her en stor samling av bilder og filmmateriale. I samarbeid med Institutt for sosialantropologi har fagområdet ansvaret for filmarkivet til Nordic Anthropological Film Association (NAFA).

Det antropologiske fagområdet har som oppgave å drive forskning, innsamling, bevaring , utvikling og formidlingsarbeid innenfor fagområdene materiell kultur og samtidige sosiokulturelle prosesser. Undervisning og studentrådgiving blir utført etter nærmere avtale med SV-fakultetet.

B. De arkeologiske samlinger (Håkon Sheteligsplass 10)
De vitenskapelige samlingene består av en forhistorisk samling (steinalder, bronsealder og eldre jernalder samt yngre jernalder) og en middelaldersamling. Den forhistoriske samlingen er ordnet i ca. 16 000 katalogiseringsenheter, som hver kan romme fra én til flere tusener av enkeltgjenstander. Middelaldersamlingen har ca. 250 000 tilvekstnumre, som også kan romme en mengde enkeltgjenstander. Videre finnes  omfattende arkiver ved begge samlinger. Til sammen er dette kildematerialet for vestnorsk arkeologi. Samlingenes årlige tilvekster er særdeles omfattende, og består vesentlig av legalfredet materiale med tilhørende dokumentasjon, framkommet gjennom arkeologiske utgravninger i muséets distrikt. 

Fagområdet har ansvar for det ytre kulturminnevern, knyttet til legalfredete fornminner i landskapet, og for det indre, ivaretagelse av  oldsaker, eller legalfredete ”løse fornminner”, hovedsakelig fra eget forvaltningsområde, dvs. Hordaland, Sogn og Fjordane samt Sunnmøre.    

Utgravningene er lagt til de ulike landsdelsmuseene gjennom forskrifter til Lov om kulturminner, og representerer den eneste måten samlingene kan utvides. Det er følgelig gjennom den faglige planleggingen av de lovhjemlede undersøkelsene at  samlingene profileres, og grunnlaget legges for framtidig forskning og formidling. Tilvekstkataloger med oversikt over nyinnkomne funn utgis jevnlig.

Fagpersonalet arbeider med forskning, innsamling, bevaring, utvikling og formidlingsarbeid innen det arkeologiske fagfeltet. Formidling skjer gjennom utstillinger, populærvitenskap og faglige arbeider. I samarbeid med Arkeologisk institutt utgis flere skriftserier. Undervisning og studentrådgiving blir utført etter nærmere avtale med fakultetet.

C. De kunst- og kulturhistoriske samlinger (Håkon Sheteligsplass 10)

Samlingene omfatter Bygdesamlingen, Bysamlingen, Kirkesamlingen, Mynt- og medaljesamlingen, Teatersamlingen og Tekstilsamlingen. I alt utgjør denne heterogene gjenstandsmengden anslagsvis 75.000 stykker, fra draktnåler og sedler til teatermodeller og alterskap.

De samlingsansvarlige konservatorer har med hensyn til sin portefølje det museale ansvaret for all innsamling, ordning, konservering, utforskning og formidling av disse samlingene. Undervisning og studentrådgiving blir utført etter nærmere avtale med fakultetet.

FELLESAVDELINGER

Fellesavdelingene organiserer en rekke tekniske, administrative, pedagogiske o.l. funksjoner som det vitenskapelige personalet ved samlingsavdelingene er avhengig av. I det omorganiserte Bergen Museum vil det bli to fellesavdelinger, en Formidlings- og IT-avdeling og en Konserveringsavdeling for kulturhistoriske gjenstander.  

A. Formidlings- og IT-avdelingen (Muséplass 3, H. Sheteligsplass 10)

Den nye informasjons- og kommunikasjonsteknologien berører nær sagt alle sider ved museets aktivitet. Fagpersonalet innenfor IT- og fototjenester er organisert sammen med personale som har formidling som arbeidsfelt. Det må likevel understrekes at IT-personalet også står for en rekke felles tjenester i forbindelse med IT-utstyret ved museet, som brukerstøtte, innkjøp av utstyr, drift av servere, m.m. 

Formidlings- og IT-avdelingen er museets største og mest sammensatte avdeling. I nært samarbeid med samlingsavdelingene, som står for den vitenskapelige kvalitetssikringen av utstillinger og andre formidlingsprodukter, har avdelingen blant annet ansvar for utstillingsvirksomhet,  populærvitenskapelige skrifter, Muséhagen og veksthuset, museumsbutikker og annen publikumsservice. Avdelingen ledes av en fast tilsatt avdelingsleder

B. Konserveringsavdelingen ( Årstadvollen)

Avdelingen har som oppgave å sikre tilfredsstillende bevaringsforhold for det samlete gjenstandsmaterialet i magasiner og publikumssamlinger. Den skal gjennomføre undersøkelser og utføre de konserveringstiltak som er nødvendige for å bevare den enkelte gjenstand, dokumentere konserverings- og restaureringstiltak, utføre forskningsoppgaver og produsere kopier av gjenstander. Avdelingen har også oppgaver knyttet til faste fornminner. Den bistår aktivt i forbindelse med utstillinger og utlån av gjenstander. Avdelingen ledes av en fast tilsatt avdelingsleder.

Vedlegg 1



     Vedtekter 





for 




  Bergen Museum
§ 1. Status
Bergen Museum omfatter de museale enhetene ved Universitetet i Bergen. Museet er et fakultetsorgan og sorterer direkte under Det akademiske kollegium.

Museer som er organisert som selvstendige stiftelser og hvor Universitetet i Bergen er blant stifterne, kan etter avtale knyttes til Bergen Museum.

§ 2. Formål
Bergen Museum skal drive forskning, innsamling, dokumentasjon, bevaring og formidling innenfor de fagfelt som virksomheten omfatter. 

Museets har ansvar for å bevare og utvikle sine vitenskapelige samlinger. Samlingene skal legges til rette for forskning og undervisning på universitetsnivå, og danne grunnlag for internasjonalt vitenskapelig samarbeid.

Gjennom utstillinger, omvisninger, publikasjoner og andre kommunikasjonsformer skal museet formidle forskningsbasert kunnskap og opplevelse til et videre publikum.

Med basis i samlingene og den vitenskapelige virksomheten skal museet fungere som et nasjonalt og regional kompetansesenter innenfor sine fagområder. 

Museets personale rår over en kompetanse som det kan være ønskelig å gjøre bruk av i universitetets øvrige virksomhet. Den bistand museet i slike tilfeller yter fakulteter og institutter, reguleres gjennom avtaler for kjøp eller bytte av tjenester.
§ 3. Styringsorganer

Museet skal ha:

1) et styre

2) en styreleder

3) en nestleder 

4) en direktør

§ 4. Styrets myndighet
Museumsstyret har det overordnete ansvar for at museet ledes i samsvar med sitt formål og for at dets virksomhet er av god faglig og fagetisk standard. 

Styret får sin myndighet etter delegasjon fra Det akademiske kollegium. Styret kan videredelegere myndighet til styreleder, museumsavdelinger, museumsdirektør og utvalg innen Bergen Museum dersom ikke annet er fastsatt i lov, forskrift eller i Kollegiets delegasjonsvedtak.

Styret skal selv behandle og avgjøre alle saker av prinsipiell eller vesentlig betydning.

Styret disponerer de midler som Det akademiske kollegium stiller til rådighet, i tillegg til egne inntekter og bevilgninger fra fonds, legater o.l. Styret fordeler midlene til museumsavdelingene i samsvar med vedtatte planer og retningslinjer, og fører tilsyn med at tiltak som det er bevilget midler til, blir gjennomført innen gitte budsjett- og tidsrammer. 

Styret oppnevner om nødvendig styringsutvalg for museets fellesenheter, og kan nedsette rådgivende utvalg på ulike virksomhetsområder.

Styret har tilsettingsmyndighet for alle vitenskapelige stillinger som er knyttet til museet. Styret avgir uttalelse til Kollegiet ved ansettelse av direktør for museet.

§ 5. Styrets størrelse og sammensetning

Styret består av åtte medlemmer med varamedlemmer. Fem medlemmer velges av og blant museets personale, tre oppnevnes av Det akademiske kollegium. Museets personale er representert med tre fast vitenskapelig tilsatte og to teknisk-administrativt tilsatte. Det akademiske kollegium oppnevner en vitenskapelig tilsatt innenfor et museumsrelatert fagområde som representant for de samarbeidende fakulteter, en studentrepresentant etter forslag fra Studentrådet og et eksternt medlem fra et annet museum eller fra en forskningsinstitusjon med relevante fagområder. 

Styrets medlemmer og varamedlemmer velges/oppnevnes for tre år av gangen, likevel slik at studentenes representant og vararepresentant oppnevnes for ett år.

§ 6. Styrets forhandlinger
Lederen innkaller styret til møter. To av medlemmene kan kreve styret innkalt. 

Styret treffer sine vedtak i møte. Det er vedtaksført når mer enn halvparten av medlemmene er til stede.

Vedtak treffes med alminnelig flertallsavgjørelse. Ved stemmelikhet er styreleders stemme avgjørende.

Styrets møter er åpne. Personalsaker og saker som er underlagt taushetsplikt skal imidlertid behandles for lukkede dører. 

Styrets arbeid retter seg ellers etter Forskrift om fakultetsorganene ved Universitetet i Bergen, §§ 8-14.

§ 7. Styrets leder og nestleder

Styrets leder og nestleder velges blant de vitenskapelig tilsatte medlemmer av styret.

Styreleder er museumsstyrets møteleder. Han/hun fører på styrets vegne tilsyn med museets virksomhet. Styrets leder, og i dennes sted nestlederen, har rett til å delta i alle styrer, råd og utvalg ved museet eller avdelinger under dette. 

Styreleder avgjør hvordan en sak skal behandles. Han/hun har ansvar for forberedelse av saker som skal behandles i styret og innhenter i den forbindelse de nødvendige uttalelser fra museets avdelinger. 

Styreleder avgjør saker som ikke kan utsettes til styret kommer sammen i møte. Han/hun kan også gis fullmakt til å avgjøre saker som bør behandles før neste møte, og som ikke anses viktige nok til at ekstraordinært møte må innkalles.  

Styreleders vedtak refereres for museumsstyret.

Har styreleder forfall eller fratrer vervet i løpet av det siste året av sin funksjonstid, overtar nestleder. Fratrer styreleder før dette tidspunkt, velges ny styreleder.

§ 8. Museets direktør 
Direktøren har, på vegne av universitetsdirektøren, ledelsen av museets administrasjon. Han/hun sørger for at universitetsdirektørens, museumsstyrets og eventuelt styrelederens vedtak blir satt i verk og er ansvarlig for disponering av ressurser og budsjett i samsvar med vedtak som er gjort av museets styringsorganer.

Direktøren er sekretær for museumsstyret. Han/hun holder styret løpende orientert om virksomheten ved museet. Han/hun forbereder og gir, i samråd med styreleder, tilråding i saker for styret. Han/hun deltar i styrets møter med tale- og forslagsrett, men ikke med stemmerett.

Museets styre og styreleder kan delegere avgjørelsesmyndighet til museumsdirektøren dersom ikke lov eller delegasjonsvedtak setter skranker for delegasjon.

Direktøren har ansvaret for organiseringen av museets oppdragsvirksomhet. Han/hun står på styrets vegne ansvarlig overfor oppdragsgiver for at eksternfinansierte prosjekter gjennomføres som avtalt.

Direktøren innstiller til det sentrale tilsettingsråd ved tilsetting av teknisk og administrativt personale. 

Direktøren sørger for informasjonsgangen mellom museets sentrale ledelse og dets ulike avdelinger. Han/hun innkaller samlingsavdelingenes ledere og kontorsjefer og fellesavdelingenes faglige ledere til regelmessige informasjonsmøter. 

Vedlegg 2

                                       Regler for 


 



   
samlingsavdelinger 



  
ved Bergen Museum


§ 1. Formål
En avdeling som forvalter vitenskapelige samlinger skal drive forskning, innsamling, dokumentasjon, bevaring og formidling innenfor de fagfelt som virksomheten omfatter.

Avdelingen har ansvar for å bevare og utvikle sine vitenskapelige samlinger. Samlingene skal legges til rette for forskning og  undervisning på universitetsnivå og gi grunnlag for internasjonal utveksling av vitenskapelige resultater. 

Avdelingen har faglig ansvar for museets utadrettete virksomhet innen sine fagområder, og deltar i formidlingen av forskningsbasert kunnskap og opplevelse til et videre publikum.

Avdelingens vitenskapelige personale rår over en kompetanse som det kan være ønskelig å gjøre bruk av i universitetets øvrige virksomhet. Den bistand avdelingen i slike tilfeller yter fakultetene, reguleres gjennom avtaler for kjøp eller bytte av tjenester.

§ 2. Styringsorganer
Samlingsavdelingene skal ha:

1) avdelingsstyre

2) avdelingsstyrer

3) visestyrer

Dessuten kan avdelingene ha:

1) faste utvalg

2) kontorsjef

§ 3. Avdelingsstyrets størrelse og sammensetning
Avdelingsstyret velges av og blant avdelingens personale, for en funksjonsperiode på tre år.

Avdelingsstyret har fem medlemmer - fire som representanter for den faste vitenskapelige stab og én som representant for ansatte i teknisk eller administrativ stilling. 

Blant de fagområder som avdelingen omfatter, skal det største være representert med to vitenskapelige ansatte, de to minste med én hver. Styrervervet tilfaller fagområdene etter tur, for én valgperiode av gangen. Avdelingens styrer og visestyrer representerer forskjellige fagområder.

Avdelingsstyret kan avtale utveksling av observatører med samarbeidende institutters styrer. Slike observatører har tale- og forslagsrett, men ikke stemmerett. 

§ 4. Avdelingstyrets ansvar og myndighet
Avdelingsstyret får sin myndighet etter delegasjon fra Bergen Museums styre. Avdelingsstyret kan videredelegere myndighet til avdelingsstyrer, kontorsjef og utvalg innen avdelingen dersom ikke annet er fastsatt i lov, forskrift eller museumsstyrets delegasjonsvedtak.

Avdelingsstyret skal selv behandle og avgjøre alle saker av prinsipiell eller vesentlig betydning.

Avdelingsstyret har det faglige, økonomiske og administrative ansvar for samlingsavdelingens virksomhet. Det fremmer planer og budsjettforslag for denne virksomheten til museets ledelse, og fører tilsyn med at bevilgninger fra museet blir nyttet i samsvar med sine formål. Avdelingstyret utarbeider årlig rapport til Bergen Museums styre, og gir ellers de opplysninger som er nødvendige for museumsstyrets arbeid.

Avdelingsstyret sørger for at avdelingens arbeid er fagetisk forsvarlig og av god vitenskapelig kvalitet, og legger til rette for kompetanseutvikling blant avdelingens personale. 

§ 5. Avdelingsstyreren
Avdelingsstyreren leder avdelingsstyret og fører på dettes vegne tilsyn med avdelingens virksomhet. Avdelingsstyreren, og i dennes sted visestyreren, har rett til å delta i møter i alle råd og utvalg ved avdelingen.

Avdelingsstyreren avgjør hvordan en sak skal behandles. Han/hun har ansvaret for forberedelsen av de saker som skal behandles i avdelingsstyret.

Avdelingsstyreren avgjør saker når disse ikke kan utsettes til styret kommer sammen i møte. Han/hun kan også gis fullmakt til å avgjøre saker som bør avgjøres før neste ordinære møte, og som ikke anses viktige nok til at det innkalles ekstraordinært møte.

Avdelingsstyrerens vedtak refereres for avdelingsstyret.

Har avdelingsstyrer forfall eller fratrer vervet i løpet av det siste år av sin funksjonstid, overtar visestyrer. Fratrer visestyreren før dette tidspunkt, velges ny avdelingsstyrer.

§ 6. Kontorsjefen
Avdelingens kontorsjef er sekretær for styret. Han/hun forbereder, i samråd med styreren, saker som skal behandles i styret, og holder styret løpende orientert om avdelingens virksomhet. 

Kontorsjefen leder arbeidet med avdelingens administrasjon, herunder dens økonomi og ressursforvaltning, og sørger for at avdelingsstyrets vedtak blir satt i verk.

Avdelingsstyret kan delegere avgjørelsesmyndighet til kontorsjefen dersom ikke lov eller delegasjonsvedtak setter skranker for slik delegasjon.

Kontorsjefen deltar i avdelingsstyrets møter med tale- og forslagsrett, men uten stemmerett. 

Kontorsjefen er arbeidsleder for det administrative personale ved avdelingen.  

§ 7.  Avdelingsstyrets forhandlinger

Avdelingsstyreren innkaller styret til møter. To av medlemmene kan kreve styret innkalt.

Avdelingsstyret treffer sine vedtak i møte. Det er vedtaksført når mer enn halvparten av medlemmene er til stede.

Vedtak treffes med alminnelig flertallsavgjørelse. Ved stemmelikhet er avdelingsstyrers stemme avgjørende.

Avdelingsstyrets møter er åpne. Personalsaker og saker som er underlagt taushetsplikt skal imidlertid behandles for lukkede dører.

Avdelingsstyrets arbeid retter seg ellers etter Normalregler for instituttene ved Universitetet i Bergen, §§ 8 - 14.

Vedlegg 3





Regler for 



       Formidlings- og IT-avdelingen 




    ved Bergen Museum
1. Ansvar
Med basis i Bergen Museums samlinger skal avdelingen bistå med formidling av forskningsbasert kunnskap og opplevelse til det alminnelige publikum.

Avdelingen har ansvaret for de tekniske, pedagogiske og estetiske sider ved museets utstillingsproduksjon.

Avdelingen organiserer museets publikumskontakt i form av omvisninger, skoletjeneste, foredrag m.v. 

Avdelingen sørger for at museets utstillinger, samlinger og arkiver gjøres tilgjengelig for publikum i elektronisk form. 

Avdelingen har ansvaret for redigering og produksjon av Bergen Museums trykksaker og nettsider.

Avdelingen sørger for at museets arrangementer bekjentgjøres, og for at dets virke vies oppmerksomhet i massemediene.

Avdelingen har ansvaret for driften av museumsbutikkene og for vakt- og resepsjonstjeneste i utstillingslokalene.

2. Ledelse
Formidlingsavdelingen bestyres av en fast tilsatt leder med kvalifikasjoner i museumsadministrasjon og museal kunnskapsformidling.

Avdelingslederen forestår den daglige drift av avdelingen, og representerer avdelingen utad.

Avdelingslederen har det faglige, økonomiske og administrative ansvar for avdelingens virksomhet. Han/hun fremmer planer og budsjettforslag for denne virksomheten til museets ledelse, og fører tilsyn med at bevilgninger fra museet blir benyttet i samsvar med sitt formål. Avdelingslederen utarbeider årlig rapport til Bergen Museums styre, og gir ellers de opplysninger som er nødvendige for styrets arbeid.

Avdelingslederen sørger for at saker som er av prinsipiell eller vesentlig betydning for avdelingens virke blir framlagt for Bergen Museums styre. For øvrig avgjør han selv alle saker som ikke etter lov, reglement eller styrevedtak skal avgjøres av andre.

Avdelingslederen er administrativt underlagt Bergen Museums direktør, men er av universitetsdirektøren delegert anvisningsfullmakt. 

Avdelingslederen er nærmeste foresatte tjenestemyndighet i alle personalsaker, med de unntak som er nevnt ovenfor. Han/hun skal blant annet


- Avgi innstilling til direktøren i tilsettingssaker.


- Behandle permisjonssøknader.


- Gi tilråding til direktøren om vikarordninger ut over seks måneders varighet 

Avdelingslederen sørger for at avdelingens arbeid er fagetisk forsvarlig og av god kvalitet, og legger til rette for kompetanseutvikling blant avdelingens personale.

3. Samarbeid

Formidlingsavdelingen er en av museets fellesavdelinger, med ansvar for oppgaver som de øvrige avdelinger normalt har medansavar for. For å sikre kvaliteten på avdelingens arbeid, er det nødvendig med et nært samarbeid med museets ekspertise på de ulike fagområder. Dette sikres blant annet ved at 

- Bergen Museums direktør oppnevner en egen styringsgruppe, med representanter for de aktuelle fagområder, for hvert større utstillingsprosjekt.

- Bergen Museums styre oppnevner representanter for museets øvrige avdelinger til et permanent fagråd for formidlingsavdelingen. Rådet skal bidra til kvalitetssikring ved at relevante faglige vurderinger blir lagt til grunn for avdelingens arbeid, og fremme synspunkter på avdelingens prioritering av arbeidsoppgaver.          

Formidlingsavdelingens leder innkaller til og leder fagrådets møter.       

Vedlegg 4





Regler for 




Konserveringsavdelingen 




  ved Bergen Museum
1. Ansvar
Konserveringsavdelingen har til oppgave å bevare Bergen Museums samlinger som kildemateriale for forskning og som grunnlag for museets formidlingsarbeid.

Avdelingen har ansvaret for konservering og restaurering av gjenstandsmaterialet ved De kulturhistoriske samlinger.

Avdelingen har ansvar for forebyggende konservering i museets magasiner og utstillingslokaler. 

Konserveringsavdelingen skal være et forskningslaboratorium. Den skal sikre personalets faglige utvikling gjennom egen konserveringsforskning, og bistå  forskningsarbeidet ved De kulturhistoriske samlinger med konserveringsfaglig ekspertise. 

2. Ledelse
Konserveringsingsavdelingen bestyres av en fast tilsatt leder med konservatorutdanning.

Avdelingslederen forestår den daglige drift av avdelingen, og representerer avdelingen utad.

Avdelingslederen har det faglige, økonomiske og administrative ansvar for avdelingens virksomhet. Han/hun fremmer planer og budsjettforslag for denne virksomheten til museets ledelse, og fører tilsyn med at bevilgninger fra museet blir benyttet i samsvar med sitt formål. Avdelingslederen utarbeider årlig rapport til Bergen Museums styre, og gir ellers de opplysninger som er nødvendige for styrets arbeid.

Avdelingslederen sørger for at saker som er av prinsipiell eller vesentlig betydning for avdelingens virke blir framlagt for Bergen Museums styre. For øvrig avgjør han/hun selv alle saker som ikke etter lov, reglement eller styrevedtak skal avgjøres av andre.

Avdelingslederen er administrativt underlagt Bergen Museums direktør, men er av universitetsdirektøren delegert anvisningsfullmakt. 

Avdelingslederen er nærmeste foresatte tjenestemyndighet i alle personalsaker, med de unntak som er nevnt ovenfor. Han/hun skal blant annet


- Avgi innstilling til direktøren i tilsettingssaker.


- Behandle permisjonssøknader.


- Gi tilråding til direktøren om vikarordninger ut over seks måneders varighet 

Avdelingslederen sørger for at avdelingens arbeid er fagetisk forsvarlig og av god kvalitet, og legger til rette for kompetanseutvikling blant avdelingens personale.

3. Samarbeid

Konserveringsavdelingen er en av museets fellesavdelinger, med ansvar for oppgaver som de øvrige avdelinger normalt har medansavar for. For å sikre kvaliteten på avdelingens arbeid, er det nødvendig med et nært samarbeid med museets ekspertise på de ulike fagområder. Dette sikres blant annet ved at  Bergen Museums styre oppnevner representanter for museets øvrige avdelinger til et permanent fagråd for konserveringsavdelingen. Rådet skal fremme synspunkter på avdelingens prioritering av arbeidsoppgaver og bidra til kvalitetssikring ved at relevante faglige vurderinger blir lagt til grunn for avdelingens arbeid. Konserveringsavdelingens leder innkaller til og leder fagrådets møter.       

Vedlegg 5

Særuttalelser

a) Zoologi-undervisning og museal virksomhet.PRIVATE 

Bergen Museums personale med plikt til ordinær zoologisk akademisk undervisning omfatter 4 personer (1 professor, 2 førsteamanuenser og 1 stipendiat). I Kollegiets vedtak (DAK-sak 93, sak 98/3496 A, side 16, punkt d) står det:

"Den faglig integrerte modellen med museumsseksjoner lokalisert ved eller tilknyttet instituttene blir videreført, men slik at museumsseksjonene og instituttene blir klart atskilte enheter med separat økonomistyring, personalforvaltning og ledelse. Samarbeidet reguleres ved kjøp/salg av tjenester, ev. bytte av tjenester, mellom de to enhetene, og blir regulert ved kontrakter. .."

Kontakt mellom et systematisk/taxonomisk miljø og tilhørende samlinger er på mange måter en nødvendighet for å sikre samlingenes verdi. I løpet av de siste 10 årene har et slikt skille eksistert mellom deler av det systematiske miljø innen botanikk og selve samlingene. Her finnes faktisk i dag høy systematisk kompetanse innen 2 budsjettenheter, samtidig som samarbeidet mellom dem fungerer utmerket. 


Med den omorganiseringen som flertallet anbefaler, vil den "taksonomiske undervisningsgruppen" innen zoologi ikke bli tilknyttet Zoologisk institutts og Mat. nat.- fakultetets undervisnings-, eksamens- og forskerutvalg, men fortsette som idag. Dette bryter for det første med Kollegiets vedtak, samtidig som det også avviker fra de anbefalinger som lå i Lerheim-komiteens innstilling - og som i sin tid ble vedtatt av Kollegiet.


Det er for undertegnede noe overraskende at fremforhandlede spesialordninger resulterte i at ikke all undervisning ble samlet under en hatt, noe som ville ha gitt et rikere potensiale for den akademiske undervisningen. Erfaringen fra det botaniske miljø er klar, og tydeliggjør at samlokalisering av samlingene og de taxonomiske grupperingene er av vesentlig større betydning for å sikre den faglige kommunikasjon, enn hva en administrativ/ økonomisk atskillelse betyr.


Jeg går derfor inn for administrativt og økonomisk å overføre den zoologiske "undervisninggruppen" til Zoologisk institutt.

Dagfinn Moe
Professor

b) Organisering av oppdragsvirksomheten innen Bergen Museum

I Universitetsdirektørens  saksforelegg til Det Akademiske Kollegium heter det: ”Universitetsdirektøren …vil på det nåværende tidspunkt ikke gå inn for at det opprettes en egen oppdragsavdeling innenfor Bergen Museum”. Den nåværende ordningen med en oppdragssjef/koordinator  ved Bergen Museums sentraladministrasjon opphører fra 31.12.00.

Alt under evalueringen av Bergen Museum uttalte Arkeologisk institutt sterk skepsis til ordningen med en oppdragsavdeling lagt til sentraladministrasjonen. Denne skepsisen består.

Syv av de faste eksternfinansierte stillingene ved Bergen Museum er forskerstillinger knyttet til de arkeologiske samlingene. Av de øvrige faste er en halv stilling som forsker knyttet til botanikk samt 2,5 teknikerstillinger og 0,75% ingeniørstilling knyttet til zoologi.

Spørsmålet om organiseringen av den eksternt finansierte virksomheten berører således det arkeologiske fagmiljøet mer enn noen av de andre miljøene ved museet. De eksterne stillingene utgjør halvdelen av samlingenes fagpersonale. Ved forhistorisk samling er de i flertall. Arbeidet som nå finansieres eksternt er en av arkeologiens kjernevirksomheter, idet det handler om sikring og innsamling av fagets kildemateriale, kfr. funksjonsplanen for samlingene. De faglige hensyn er også bakgrunnen for at arkeologiske utgravninger gjennom Forskrifter til Lov om kulturminner er lagt til de arkeologiske landsdelsmuséene, i vårt distrikt Bergen Museum. 

Den eksternfinansierte virksomheten er spesielt nevnt bare en gang i arbeidsgruppens forslag til nye vedtekter, nemlig i forslaget til Vedtekter for Bergen Museum, §8. Der heter det at ”Direktøren har ansvaret for organiseringen av muséets oppdragsvirksomhet.” I arbeidsgruppens innstilling omtales denne virksomheten flere ganger, bl.a. i forbindelse med de valgte avdelingsledernes rolle i kap. II. 2.3.2: (avdelingslederne har) ”faglig ansvar for avdelingens oppdragsvirksomhet og eksternt finansierte personale”. Kap. III.2.2. om Oppdragsadministrasjonen innledes slik: ”Oppdragsvirksomheten foreslås lagt direkte inn under muséets ledelse, og organisert fra direktørens stab”, og i kap. IV. Eksternt finansiert virksomhet 6. Bemanning finnes følgende formulering: ”Personale som arbeider med eksternt finansierte prosjekter, vil ha sitt arbeidssted i sine respektive fagmiljøer og ved sine avdelinger. De vil imidlertid være organisert som en stab for oppdragsvirksomhet under muséets sentrale administrasjon.” Den administrativt ansvarlige i direktørens stab får tittel som Oppdrags- og utviklingsleder (stilling 5 i bemanningsplanen).

Disse formuleringene klargjør ikke om Bergen Museum fremdeles søker å organisere den eksternfinansierte virksomheten i en egen oppdragsavdeling eller om virksomheten og dens personale i fremtiden vil være underlagt de respektive fagavdelingene. Samlet sett skapes usikkerhet om personalets organisatoriske tilknytning, om kompetanseområder og styringslinjer. Det kan føre til vanskelige samarbeidsforhold, og det blir problematisk for avdelingen å stå som garantist for den eksternfinansierte virksomhetens faglige kvalitet.

   Det ville, etter undertegnedes syn, være avklarende om

· det entydig slås fast at det er administrasjonen av eksternfinansiert virksomhet  som legges til direktørens stab

-    og ledes av en kontorleder, mens

-    eksternfinansiert fagpersonale like klart defineres som del av sine respektive     fagmiljøer. Samarbeidsplikten med administrasjonen påligger da miljøet som sådant.

Organisering innen Unifob

Utgravningsvirksomheten oppfattes som en av arkeologifagets kjernevirksomheter, plassert ved Landsdelsmuséene som en del av deres ansvar for bevaring av fagets kildemateriale. En organisering i Unifob løsrevet fra samlingenes fagmiljø er uforenlig med intensjonene bak delegasjonen av dette arbeidsfeltet.







Liv Helga Dommasnes







professor

c) Valgordning, organisasjonsplan og bemanningsplan 

Arbeidet med Bergen Museums styringsformer, organisasjonsplan og bemanning har dessverre foregått innen altfor korte tidsrammer. Det er blitt enighet eller i det minste klarhet på en rekke viktige områder der det innledningsvis var stor uenighet i arbeidsutvalget. Hadde det vært gitt noen måneder til tror jeg vi ville fått en vesentlig bedre innstilling på de resterende punktene.

Kjell Bernstrøm lovet i siste møte at utvalgets hovedinnstilling skulle ut på en høring. Med det som utgangspunkt vil jeg bare kort nevne de viktigste områder der jeg er uenig med innstillingen slik den forelå i møtet 13. desember.

Uklare ansvarsforhold

Blant disse finner vi det såkalte "lederteam" som omtales. Dette er plassert utenpå den reglement-festede styringsstrukturen og burde heller vært omtalt som informasjonsmøter. Slik det står i dag synes det å være en rest fra den tid da innstillingen var at demokratisk valgte organer ikke skulle finnes på lavere nivå (instituttnivå)  ved museet.

Ansvaret for objektene er særdeles uklart når det gjelder kulturhistorie. Jeg tenker her spesielt på forholdet mellom de vitenskapelige samlingene og Konserveringsavdelingen. Etter min mening burde Konserveringsavdelingen inngå som en del av de kulturhistoriske samlingene og det må presiseres at det er konservator (førsteamanuensis) som har ansvaret for objektene. I dag flyter dette ansvaret og utvalgsinnstillingen er ikke klar på dette punktet.

Ansvaret for formidling av museets utstillinger har vært ulikt praktisert innen kultur- og natursiden av Bergen Museum. Den løsning som utvalget legger frem og de forklaringer for den situasjon Formidlingavdelingen er i i dag er ikke godt nok gjennomtenkt og jeg kan ikke stille meg bak verken forklaringen eller løsningen.

Til valgordningen

er det å si at jeg mener at Bergen Museum ikke bør skille seg ut fra de generelle lover og regler som gjelder ved UiB. Dette gjelder valg av styreleder, som bør følge reglene for valg av dekan ved fakultetene og valg av avdelingsleder som bør følge reglene for valg av instituttstyrere. Dette gjelder både valgmåte og -periode. 

Til organisasjonsplanen

Her har utvalget gjort store endringer i forhold til dagens situasjon, men denne strukturen kan utvikles videre slik at ansvarslinjene blir klarere. To ”avdelinger” vil få ansvar for vitenskapelige samlinger. Disse vil bli styrt på samme måte som universitetets institutter og jeg finner det naturlig å benevne dem

· Institutt for kulturhistorie

· Institutt for naturhistorie

Som nevnt ovenfor bør konserveringsavdelingen underlegges Institutt for kulturhistorie. Uklarhetene med ansvaret for de kulturhistoriske objektene og de tilstander som ”evalueringen” av konserveringsavdelingen har avdekket, mener jeg best kan løses ved et nært samarbeid mellom konservator og tekniker og ved at konservator (førsteamanuensis) har ansvaret som nevnt ovenfor. Dette er en meget alvorlig sak, som krever den største og beste oppmerksomhet.

Videre er Formidlingsavdelingen og DO-IT-avdelingen tenkt slått sammen til en Formidlings og IT-avdeling. Slik denne er skissert, blir det en service-avdeling uten vitenskapelig personale. I så tilfelle kan den vel best legges inn under den sentrale museumsledelse? 

De grep som foreslåes med å flytte undervisningspersonalet (4 vitenskapelige stillinger) til de samlingsansvarlige instituttene bør gjennomtenkes nøye. Samtidig heter det annet sted at ”(Formidlings-) avdelingen bør styrkes med stillinger innen skoletjeneste.

Under punkt III. 2.4.1. Museumslektorene heter det ”Denne ordningen har bare til dels fungert etter hensikten. Arbeidsgruppen vil derfor anbefale at de fire museumslektorene overføres til de respektive samlingsavdelinger, og omgjøres til vitenskapelige stillinger med samlingsansvar. [I tillegg krever en slik flytting en kompetansevurdering, man er ikke uten videre kompetent til en konservatorstilling, BM]. Forpliktelsen til formidling fordeles i stedet jevnt, på samtlige vitenskapelig ansatte”. Videre under punkt III. 2.4.3. heter det at den nye avdelingen står igjen med ”en stab som er mer spesialisert og bedre samlet omkring det museale formidlingsarbeid”. Dette er altså en avdeling uten formidlere!

Til bemanningsplanen

Innledningsvis sier utvalget at med utgangspunkt i funksjonsanalyser… ”har en utarbeidet en oversikt over stillinger som ansees nødvendige for museets virksomhet”. Det er ikke riktig slik det står, at det er tatt hensyn til de økonomiske rammer i denne anledning. De økonomiske rammer for Bergen Museums virksomhet, ei heller lønnsbudsjettet, er ikke forelagt utvalget. En slik oversikt har vært etterlyst flere ganger, senest av Kjell Bernstrøm i utvalgets siste møte. Uten en slik gjennomgang er konklusjoner på dette punktet umulig.

Under eksternt finansiert virksomhet defineres egentlig all virksomhet ved museet som eksternt finansiert, i alle fall det som angår den vitenskapelige del. Dette er sikkert ikke meningen og her burde utvalget gitt/tatt seg tid til å rydde opp i teksten! Bl.a. inkluderer ”Personale som arbeider med eksternt finansierte prosjekter” teknikere lønnet over ordinært budsjett og som tar imot materialet og fører det inn i samlingene. Jeg lurer på om dette egentlig var meningen? Tid til å få svar på spørsmålet ble det ikke.






Bjarne Meidell






førsteamanuensis

Vedlegg 6

